Bursa Malaysia dibuka rendah berikutan pengambilan untung sederhana

KUALA LUMPUR, 18 Januari- Bursa Malaysia mengalami penurunan semula daripada kenaikan semalam untuk dibuka rendah hari ini berikutan pengambilan untung sederhana berlaku dalam saham wajaran tinggi terpilih walaupun sentimen berhati-hati menyelubungi pasaran serantau, kata peniaga.Pada pukul 9.15 pagi, FTSE Bursa Malaysia KLCI (FBM KLCI) yang menjadi penanda aras susut 3.88 mata kepada 1,495.50 daripada 1,493.56 ketika ditutup pada Selasa.Indeks utama pasaran itu dibuka 4.07 mata lebih rendah kepada 1,495.31.Bagi keseluruhan pasaran, kaunter rugi mengatasi kaunter untung sebanyak 200 berbanding 141, manakala 283 kaunter tidak berubah, 1,557 kaunter tidak diniagakan dan 10 yang lain digantung.Jumlah dagangan sebanyak 243.84 juta unit bernilai RM148.04 juta.Dalam nota penyelidikan hari ini, Malacca Securities Sdn Bhd menjelaskan kadar inflasi di zon Euro serta keputusan dasar monetari oleh Bank Negara Malaysia (BNM) dan Bank of Japan dijangka kekal menjadi tumpuan pelabur bagi baki tempoh minggu ini.“Sementara itu, sektor seperti pembuatan, pembinaan, perladangan dan pertanian mungkin menyaksikan aktiviti pengeluaran kembali normal selepas permintaan untuk pekerja asing dipenuhi di bawah Pelan Kelonggaran Penggajian Pekerja Asing,” menurutnya.Firma pembrokeran itu menambah, dari segi komoditi, minyak mentah Brent diniagakan melebihi AS$85 setong manakala harga minyak sawit mentah (MSM) mengalami tidak banyak perubahan pada RM3,800 sekilogram.“Sektor teknologi mungkin pulih sejajar dengan pergerakan meningkat sedikit Nasdaq di Wall Street. Sementara itu, Pelan Kelonggaran Penggajian Pekerja Asing dijangka memberi manfaat kepada sektor seperti pembinaan dan perladangan.“Selain itu, sektor tenaga dijangka meraih daya tarikan dalam keadaan kenaikan harga minyak Brent,” tambahnya.Dalam kalangan saham wajaran tinggi, Maybank meningkat 1.0 sen kepada RM8.79, Public Bank dan CIMB masing-masing susut 1.0 sen kepada RM4.31 dan RM5.76, Petronas Chemicals merosot 11 sen kepada RM8.51 dan Tenaga Nasional turun 2.0 sen kepada RM9.41.

Bagi saham aktif, TT Vision melonjak RM1.08 kepada RM1.42, BSL Corp susut 3.0 sen kepada RM1.55, Velesto Energy kurang setengah sen kepada 18 sen dan DNeX tidak berubah pada 58.5 sen.Di papan indeks, Indeks FBM Emas turun 26.21 mata kepada 10,798.86; Indeks FBMT 100 susut 25.81 mata kepada 10,495.59, dan Indeks FBM Emas Syariah menguncup 37.29 mata kepada 11,027.98.Indeks FBM 70 turun 27.0 mata kepada 13,439.25 namun Indeks FBM ACE meningkat 11.87 mata kepada 5,495.11.Mengikut sektor, Indeks Perkhidmatan Kewangan turun 17.05 mata kepada 16,529.27; Indeks Produk dan Perkhidmatan Perindustrian kurang 1.21 mata kepada 187.43; Indeks Perladangan meningkat 0.78 mata kepada 6,901.06 serta Indeks Tenaga menguncup 3.90 mata kepada 816.67. -BERNAMA


Kadar jangka pendek diunjurkan kekal stabil disokong operasi BNM

KUALA LUMPUR, 18 Januari- Kadar jangka pendek diunjurkan kekal stabil dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM53.68 bilion dalam sistem konvensional dan RM47.82 bilion dalam dana Islam.Hari ini, bank pusat akan menawarkan satu tender pasaran wang konvensional bernilai RM500 juta bagi tujuh hari dan satu program Komoditi Murabahah (CMP) RM1 bilion untuk 15 hari.BNM juga mengumumkan ketersediaan kemudahan repo berbalik, perjanjian jual dan beli semula serta murabahah komoditi bercagar untuk tempoh satu hingga tiga bulan.

Pada pukul 4.00 petang, BNM akan mengadakan tender semalaman konvensional sehingga RM52.2 bilion dan tender semalaman murabahah bagi RM45.8 bilion. -BERNAMA


Kontrak niaga hadapan KLIBOR tiga bulan tidak diniagakan

KUALA LUMPUR, 18 Januari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan semasa awal dagangan pada Rabu.Pada 9.18 pagi, Januari 2023, Februari 2023, Mac 2023 dan Jun 2023 masing-masing disandarkan pada 97.23.Jumlah dagangan dan kepentingan terbuka masing-masing sifar. - BERNAMA


Permintaan EV meningkat BYD serah 100 unit pertama SUV ATTO 3

KUALA LUMPUR, 18 Januari- BYD berjaya menyerahkan 100 unit pertama kenderaan utiliti sukan (SUV) elektrik sepenuhnya, ATTO 3 kepada pelanggan di Malaysia.Pengedar eksklusif rasmi kenderaan BYD, Sime Darby Motors sudah menerima kira-kira seribu tempahan ATTO 3 dalam tempoh hanya 10 hari selepas pelancaran. Melalui kenyataan Pengarah Urusan Peruncitan dan Pengedaran Sime Darby Motors Malaysia, Jeffrey Gan berkata, pihaknya akan berusaha untuk menampung permintaan yang semakin meningkat sekaligus menyokong aspirasi negara ke arah mencapai mobiliti karbon rendah.Pihaknya juga akan mempercepatkan penggunaan kenderaan elektrik (EV) di Malaysia dan sentiasa membawa inovasi menarik ke dalam pasaran negara. BYD ATTO 3 dilancarkan pada Disember lalu yang mengandungi ciri-ciri canggih serta menawarkan keupayaan bateri yang cemerlang untuk bergerak sejauh 480 kilometer dengan sekali cas.

(BYD serah 100 unit pertama SUV kepada pelanggan di Malaysia)


Belian lewat dorong Bursa Malaysia ditutup pada paras tertinggi harian

KUALA LUMPUR, 17 Januari- Aktiviti belian lewat membabitkan kaunter telekomunikasi dan media terpilih serta kaunter produk industri dan perkhidmatan telah membantu Bursa Malaysia ditutup pada paras tertinggi hariannya hari ini, kata para peniaga.Pada 5 petang, indeks penanda aras FTSE Bursa Malaysia KLCI (FBM KLCI) meningkat 5.82 mata atau 0.39 peratus kepada paras 1,499.38, di bawah paras psikologi 1,500 berbanding 1,493.56 ketika ditutup pada Isnin.Indeks utama dibuka 1.03 mata lebih rendah pada 1,492.53 dan seterusnya mencecah paras rendah 1,488.95 pada sesi dagangan pagi.Sentimen pasaran turut positif apabila kaunter untung mengatasi kaunter rugi sebanyak 423 berbanding 417 manakala 432 kaunter tidak berubah, 920 tidak diniagakan dan 18 lain digantung dagangannya.Jumlah dagangan berkurangan kepada 2.82 bilion unit bernilai RM1.98 bilion daripada 3.92 bilion unit bernilai RM2.03 bilion pada urus niaga Isnin.DiGi.Com dan Petronas Chemicals ialah dua kaunter paling untung dalam konstituen FBM KLCI, masing-masing meningkat 13 sen dan 12 sen kepada RM4.28 dan RM8.62, ia menyumbang 4.15 mata kepada keuntungan dalam indeks.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata di peringkat serantau, indeks utama kebanyakannya lebih rendah dalam persekitaran kebimbangan yang memuncak terhadap kemelesetan global tahun ini manakala data pertumbuhan ekonomi bercampur-campur daripada China juga menimbulkan lebih banyak ketidakpastian mengenai tempoh pemulihan tahun ini.“Bagaimanapun, ekonomi China masih berkembang pada kadar yang lebih baik daripada jangkaan pada suku keempat tahun lepas,” katanya kepada Bernama.Bagi bursa tempatan, di sebalik suasana pasaran yang berhati-hati di rantau tersebut, Thong menjangkakan belian pada harga rendah akan berlaku berdasarkan penilaian terhadap saham tempatan dan sokongan berterusan daripada institusi tempatan.“Kami menjangkakan FBM KLCI akan mencecah paras 1,500 tidak lama lagi. Selepas melepasi paras itu, paras rintangan seterusnya ialah pada 1,530,” katanya.Di peringkat serantau, Indeks Hang Seng Hong Kong turun 0.78 peratus kepada 21,577.64; Indeks SSE Komposit China susut 0.10 peratus kepada 3,224.24; Kospi Korea Selatan jatuh 0.85 peratus kepada 2,379.39 dan Indeks Straits Times Singapura berkurangan 0.09 peratus kepada 3,280.51 manakala Nikkei Jepun 225 naik 1.23 peratus kepada 26,138.68.Di pasaran domestik, antara saham wajaran tinggi, Maybank and Public Bank tidak berubah masing-masing pada RM8.78 dan RM4.32, CIMB melonjak 1.0 sen kepada RM5.77, IHH Healthcare bertambah 2.0 sen kepada RM5.99 manakala TNB merosot 3.0 sen kepada RM9.42.

Bagi saham aktif, Kumpulan Kitacon yang baru disenaraikan naik 7.0 sen kepada 75 sen, Serba Dinamik meningkat setengah sen kepada 2.0 sen, DNeX meningkat 2.5 sen kepada 58.5 sen, Nationgate melonjak 4.0 sen kepada RM1.09 manakala Yew Lee Pacific bertambah kepada 5.0 sen 46 sen.Di papan indeks, Indeks FBM Emas bertambah 30.58 mata kepada 10,825.07, Indeks FBMT 100 menokok 32.05 mata kepada 10,521.40 dan Indeks FBM Emas Shariah meningkat 52.92 mata kepada 11,065.27.FBM 70 naik 3.16 mata kepada 13,466.25 tetapi FBM ACE turun 16.74 mata kepada 5,483.24.Mengikut sektor, Indeks Tenaga berkurangan 0.32 mata kepada 820.57, Indeks Teknolohi susut 0.24 mata kepada 66.64, Indeks Produk dan Perkhidmatan Perindustrian naik 1.71 mata kepada 188.64 manakala Indeks Perkhidmatan Kewangan jatuh 13 mata kepada 16,546.32 dan Indeks Perladangan melonjak 2.51 mata kepada 6,901.84.Jumlah dagangan Pasaran Utama turun kepada 1.87 bilion saham bernilai RM1.54 bilion berbanding 2.51 bilion saham bernilai RM2.51 bilion pada Isnin.Selain itu, jumlah dagangan waran naik kepada 246.50 juta unit bernilai RM49.65 juta daripada 323.11 juta unit bernilai RM64.50 juta. Jumlah dagangan Pasaran ACE merosot kepada 699.95 juta saham bernilai RM382.15 juta daripada 1.09 juta saham bernilai RM366.76 juta sebelumnya. Kaunter produk dan perkhidmatan pengguna menyumbang 225.96 juta saham yang didagangkan di Pasaran Utama, produk dan perkhidmatan perindustrian (531.13 juta), pembinaan (203.69 juta), teknologi (319.25 juta), SPAC (tiada), perkhidmatan kewangan (51.29 juta), hartanah (86.01 juta), perladangan (20.78 juta), REIT (7.27 juta), dana tertutup (3,000), tenaga (281.55 juta), penjagaan kesihatan (70.46 juta), telekomunikasi dan media (30.20 juta), pengangkutan dan logistik (33.27 juta ) dan utiliti (10.58 juta).- BERNAMA


Ringgit ditutup rendah susulan aktiviti pengambilan untung

KUALA LUMPUR, 17 Januari- Ringgit susut berbanding dolar Amerika Syarikat (AS) pada akhir urus niaga hari ini berikutan aktiviti pengambilan untung yang sederhana di pasaran mata wang Asia ketika pelabur dalam proses menerima data ekonomi China yang lemah, kata peniaga.Pada 6.00 petang, ringgit turun ke paras 4.3250/3280 berbanding dolar AS daripada 4.3150/3200, semalam.Rakan Pengurusan SPI Asset Management Stephen Innes berkata pelabur terus mengikuti rapat prospek ekonomi China selepas mencatat data ekonomi lemah yang mengatasi jangkaan pasaran.“Mereka kini menunggu pengumuman mengenai data China lain yang seiring dengan langkah pergerakan yuan serta pasaran ekuiti tempatan.“Bagaimanapun, sebarang tindakan pengguna China untuk berbelanja akan menjadi perangsang kepada pertumbuhan global, komoditi, saham-saham China serta pergerakan ringgit berikutan kaitannya dengan mata wang China,” katanya kepada Bernama.Malah, katanya, pasaran juga masih mencari arah menjelang mesyuarat bank pusat Jepun, Bank of Japan (BOJ) esok yang belum memberi sebarang petunjuk jelas sama ada ia akan menamatkan mekanisme kawalan monetarinya.“Jika mereka bertindak membubarkannya, (gandingan) dolar AS-yen akan merosot ketara dan boleh menyebabkan mata wang AS lemah berbanding kumpulan mata wang asing Asia serta yuan selain turut memacu peningkatan ringgit,” katanya.Dalam pada itu, ringgit susut berbanding kelompok mata wang utama lain, kecuali yen Jepun yang menyaksikannya naik kepada 3.3582/3608 daripada 3.3616/3658.Ringgit rendah ke paras 5.2804/2841 berbanding pound Britain daripada 5.2643/2704 di akhir urus niaga semalam, turun berbanding dolar Singapura pada 3.2683/2711 daripada 3.2677/2720 dan merosot berbanding euro kepada 4.6788/6820 daripada 4.6693/6747.- BERNAMA


Bursa Malaysia teruskan penyusutan semalam untuk dibuka rendah

KUALA LUMPUR, 17 Januari- Bursa Malaysia meneruskan penyusutan semalam untuk dibuka rendah hari ini, dipacu aktiviti pengambilan untung yang berterusan dalam saham wajaran tinggi terpilih meskipun pasaran serantau mencatat momentum positif, kata peniaga.Pada 9.28 pagi, petunjuk pasaran FTSE Bursa Malaysia KLCI (FBM KLCI) merosot 2.87 mata kepada 1,490.69 berbanding 1,493.56 sewaktu ditutup semalam.Saham pandu pasaran dibuka rendah 1.03 mata kepada 1,492.53. Di pasaran lebih meluas, kaunter rugi mengatasi kaunter untung sebanyak 233 berbanding 190 manakala 306 kaunter tidak berubah, 1,463 tidak diniagakan dan 18 lain digantung dagangannya.Jumlah dagangan sebanyak 504.40 juta unit bernilai RM270.95 juta.Malacca Securities Sdn Bhd dalam nota hari ini berkata, FBM KLCI menyusut pada Isnin sekali gus mengakhiri kenaikan selama tiga sesi berturut-turut berikutan pelabur mencatat keuntungan menjelang cuti Tahun Baharu Cina.“Pelabur mungkin mengambil pendekatan berhati-hati di tengah-tengah persekitaran kekurangan pemangkin baharu. Namun,sentimen keseluruhan membayangkan bahawa risiko penurunan adalah terhad berikutan Rizab Persekutuan Amerika Syarikat (AS) dijangka meningkatkan kadar faedah dengan kadar lebih perlahan pada masa akan datang kerana data Indeks Harga Pengguna AS merosot.“Dalam pada itu, pasaran menunggu keputusan mengenai kadar faedah oleh Bank of Japan (BOJ) serta kadar inflasi United Kingdom dan zon euro. Dari segi komoditi, harga minyak mentah Brent didagangkan melebihi US$84 setong manakala harga minyak sawit mentah bergerak melepasi RM3,850 sekilogram,” katanya.Bagi saham wajaran tinggi, Maybank menokok 2.0 sen kepada RM8.80, Public Bank dan CIMB masing-masing susut 1.0 sen kepada RM4.31 dan 5.75, Petronas Chemicals berkurangan 10 sen kepada RM8.40 manakala Tenaga Nasional menguncup 4.0 sen kepada RM9.41.Bagi saham aktif, Kumpulan Kitacon meningkat 12.5 sen kepada 80.5 sen, Nationgate naik 7.0 sen kepada RM1.12, Serba Dinamik tidak berubah pada 1.5 sen manakala Revenue Group merosot 7.0 sen kepada 68 sen.Di papan indeks, Indeks FBM Emas berkurangan 18.47 mata kepada 10,776.02, Indeks FBMT 100 susut 18.95 mata kepada 10,470.40 dan Indeks FBM Emas Syariah turun 22.80 mata kepada 10,989.55.Indeks FBM 70 merosot 18.91 mata kepada 13,444.18 dan Indeks FBM ACE menguncup 26.43 mata kepada 5,473.55. Mengikut sektor, Indeks Perkhidmatan Kewangan turun 13.61 mata kepada 16,545.71 dan Indeks Produk dan Perkhidmatan Perindustrian berkurangan 0.61 mata kepada 186.32. Indeks Perladangan meningkat 1.94 mata kepada 6,901.27 dan Indeks Tenaga susut 2.59 mata kepada 818.30. - BERNAMA


Ringgit merosot berikutan pengukuhan dolar AS

KUALA LUMPUR, 17 Januari- Ringgit menyusut daripada peningkatan semalam untuk dibuka rendah hari ini berbanding dolar Amerika Syarikat (AS) di tengah-tengah sentimen lebih kukuh terhadap dolar AS berikutan peniaga kekal berhati-hati menjelang mesyuarat Jawatankuasa Dasar Monetari (MPC) Bank Negara Malaysia (BNM) selama dua hari bermula esok.Pada 9 pagi, ringgit menyusut kepada 4.3195/3235 berbanding dolar AS daripada 4.3150/3200 sewaktu ditutup pada Isnin.Bagaimanapun, peniaga ActivTrades, Dyogenes Rodrigues Diniz berkata, ekonomi Malaysia telah mempamerkan angka yang baik dengan konsisten sekali gus menarik perhatian pelabur untuk memburu peluang di Asia Tenggara.Kadar pengangguran di Malaysia telah berkurangan untuk tempoh beberapa bulan kebelakangan ini (3.6 peratus) manakala inflasi pada empat peratus.Didorong oleh dasar monetari terhad yang dilaksanakan oleh Rizab Persekutuan AS pada beberapa bulan kebelakangan ini, ringgit telah merosot kepada parasnya yang paling lemah berbanding dolar AS sejak 1998 iaitu pada 4.7475.“Berikutan sifat kitaran pasaran, pergerakan meningkat baru-baru ini memberikan anjakan kukuh yang boleh memacu ringgit kepada 4.000 dalam tempoh beberapa bulan akan datang,” katanya.Di dalam negara, pasaran meramalkan MPC BNM akan terus meningkatkan kadar dasar semalaman sebanyak 25 mata asas lagi kepada 3.0 peratus pada mesyuarat minggu ini.Sementara itu, ringgit diniagakan lebih rendah berbanding kumpulan mata wang utama.Mata wang tempatan merosot kepada 5.2685/2734 berbanding pound Britain daripada 5.2643/2704 sewaktu ditutup pada Isnin serta susut berbanding dolar Singapura kepada 3.2701/2736 daripada 3.2677/2720.Ia rendah berbanding euro kepada 4.6767/6811 daripada 4.6693/6747 dan merosot berbanding yen Jepun kepada 3.3638/3672 daripada 3.3616/3658 sewaktu ditutup semalam.- BERNAMA


Dagangan suram, Bursa Malaysia ditutup rendah

KUALA LUMPUR, 16 Januari - Bursa Malaysia mengakhiri sesi hari ini dengan lebih rendah, didorong oleh dagangan suram susulan aktiviti pengambilan untung ketara dalam kaunter perkhidmatan kewangan dan perladangan terpilih serta sentimen pasaran serantau yang bercampur-campur, kata peniaga.Pada pukul 5 petang, indeks petunjuk utama FTSE Bursa Malaysia KLCI (FBM KLCI) susut 1.47 mata atau 0.10 peratus kepada 1,493.56 daripada 1,495.03 yang dicatatkan pada akhir urus niaga Jumaat lepas.Indeks penanda aras itu dibuka susut 0.22 mata kepada 1,494.81 dan bergerak dalam jajaran 1,489.0 dan 1,496.05 sepanjang sesi hari ini.Sentimen pasaran adalah negatif dengan kaunter rugi mengatasi untung iaitu 485 berbanding 411 manakala 387 kaunter tidak berubah, 919 tidak diniagakan dan 28 yang lain digantung dagangannya.Jumlah dagangan meningkat kepada 3.92 bilion unit bernilai RM2.03 bilion berbanding 3.40 bilion unit bernilai RM2.02 bilion, sebelum ini.Maybank dan Kuala Lumpur Kepong muncul dua kaunter paling rugi dalam konstituen FBM KLCI apabila masing-masing susut 8.0 sen dan 42 sen kepada RM8.78 dan RM21.76 yang menyumbang gabungan 2.36 mata kepada indeks.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata prestasi indeks serantau utama bercampur-campur susulan sikap berhati-hati pelabur berhati-hati menunggu keputusan bank pusat Jepun, Bank of Japan (BOJ) untuk sama ada mempertahankan dasar rangsangan ketara atau sebaliknya pada mesyuarat penting minggu ini.“Pasaran saham Shanghai  dan Hong Kong pula meneruskan aliran peningkatan apabila pelabur menjangkakan ekonomi China kembali pulih pada akhir tahun ini selepas negara itu bertindak melonggarkan sebahagian besar langkah anti-COVID dengan membuka semula sempadannya pada minggu lepas.“Bagi bursa tempatan, kami menjangkakan aktiviti memburu saham-saham berharga rendah akan berterusan berikutan harga saham yang rendah walaupun dalam keadaan sentimen pasaran yang berhati-hati. Berikutan itu, kami menjangkakan indeks utama itu diniagakan lebih tinggi dan berkemungkinan menguji paras utama indeks 1,500 pada minggu ini.“Secara teknikalnya, kami melihat rintangan segera pada 1,500 dan diikuti 1,530 manakala sokongan pada paras 1,470," katanya kepada Bernama hari ini.

Di peringkat serantau, Indeks Hang Seng Hong Kong menokok 0.04 peratus kepada 21,746.72; Indeks Komposit SSE China menambah 1.01 peratus kepada 3,227.59; Indeks Kospi Korea Selatan meraih 0.58 peratus kepada 2,399.86 manakala Indeks Straits Times Singapura turun 0.31 peratus kepada 3,283.60 dan Indeks Nikkei 225 Jepun turun 1.14 peratus kepada  25,822.32. Saham wajaran tinggi menyaksikan Public Bank susut 1.0 sen kepada RM4.32; CIMB dan IHH Healthcare masing-masing turun 2.0 sen kepada RM5.76 dan RM5.97, TNB kehilangan 3.0 sen kepada RM9.45 manakala Petronas Chemicals sebaliknya untung 10 sen kepada RM8.50.Bagi saham aktif, Sapura Energy dan Velesto naik setengah sen masing-masing kepada 5.0 sen dan 18 sen manakala Wellspire untung 20 sen kepada 43 sen dan Revenue Group melonjak 26.5 sen kepada 75 sen.Di papan indeks pula, Indeks FBM Emas menambah 8.69 mata kepada 10,794.49; Indeks FBMT 100 naik 6.78 mata kepada 10,489.35 dan Indeks FBM Emas Syariah meraih 35.63 mata kepada 11,012.35.Indeks FBM 70 melonjak 82.42 mata kepada 13,463.09 dan Indeks FBM ACE meraih 44.50 mata kepada 5,499.98. Dari segi sektor, Indeks Tenaga susut 2.05 mata kepada 820.89, Indeks Teknologi berkurangan 0.08 mata kepada 66.88, Indeks Produk dan Perkhidmatan Perindustrian menokok 1.64 mata kepada 186.93 manakala Indeks Perkhidmatan Kewangan naik 61.83 mata kepada 16,559.32 namun Indeks Perladangan susut 23.58 mata kepada 6,899.33.Jumlah dagangan di Pasaran Utama meningkat kepada 2.51 bilion saham bernilai RM1.60 bilion berbanding 2.09 bilion saham Jumaat bernilai RM1.53 bilion.Perolehan waran bertambah kepada 323.11 juta unit bernilai RM64.50 juta daripada 317.53 juta unit bernilai RM65.01 juta.Dalam pada itu, jumlah dagangan Pasaran ACE meningkat kepada 1.09 bilion saham bernilai RM366.76 juta daripada 987.01 juta saham bernilai RM415.28 juta sebelumnya. Kaunter produk dan perkhidmatan pengguna menyumbang sejumlah 254.40 juta saham yang diniagakan di Pasaran Utama manakala produk dan perkhidmatan perindustrian (485.16 juta); pembinaan (57.10 juta); teknologi (410.13 juta); SPAC (sifar), perkhidmatan kewangan (51.62 juta); hartanah (101.22 juta); perladangan (22.72 juta); REIT (6.58 juta), dana tertutup (1,000); tenaga (942.07 juta); penjagaan kesihatan (111.06 juta); telekomunikasi dan media (26.23 juta); pengangkutan dan logistik (36.81 juta) serta utiliti (16.75 juta). -BERNAMA


Sentimen positif pembukaan semula China dorong pasaran getah ditutup tinggi

KUALA LUMPUR, 16 Januari - Pasaran getah Malaysia ditutup tinggi pada Isnin, menjejaki sentimen positif di pasaran ekuiti global yang dipacu oleh jangkaan lebih baik terhadap pembukaan semula ekonomi China, kata seorang peniaga.Beliau berkata penurunan inflasi di Amerika Syarikat (AS) turut menambah potensi kepada kenaikan kadar faedah yang perlahan oleh Rizab Persekutuan AS.Bagaimanapun, peningkatan selanjutnya dihadkan oleh isyarat lemah pasaran niaga hadapan getah serantau, penyusutan penanda aras harga minyak mentah Brent serta pengukuhan ringgit berbanding dolar AS.

Setakat ini, harga minyak mentah Brent merosot 0.76 peratus kepada US$84.63 setong.Harga rujukan bagi getah fizikal oleh Lembaga Getah Malaysia (LGM) bagi Getah Mutu Malaysia (GMM) 20 meningkat 5.50 sen kepada 590 sen sekilogram manakala susu getah pukal naik empat sen kepada 504 sen sekilogram.Pada pukul 5 petang, harga penutup oleh LGM bagi GMM 20 adalah 590 sen sekilogram dan susu getah pukal pada 505 sen sekilogram. -BERNAMA


Ringgit ditutup tinggi berbanding dolar AS

KUALA LUMPUR, 16 Januari - Ringgit mengekalkan kekukuhannya berbanding dolar AS selepas data inflasi Amerika Syarikat (AS) yang rendah telah membawa jangkaan bahawa Rizab Persekutuan AS (Fed) akan mengurangkan kenaikan kadar faedah 25 mata asasnya, yang menyebabkan pengeksport Malaysia mengurangkan pegangan dolar AS. Pada pukul 6 petang, ringgit meningkat kepada 4.3150/3200 berbanding dolar AS daripada paras penutup 4.3325/3375 pada Jumaat.Rakan Pengurusan SPI Asset Management, Stephen Innes memberi tahu Bernama bahawa terdapat dinamik dalaman ketika ini yang mendorong ringgit bergerak lebih kukuh. “Deposit mata wang asing dalam sistem berkurangan ketika ini daripada 16 peratus pada 2022 (2019: 4.0 peratus), dipacu oleh kekuatan dolar AS berbanding perbezaan faedah mata wang tempatan, dolar AS yang kukuh sebagai mata wang selamat dan premium risiko politik domestik yang tinggi,” katanya.

Innes juga berkata pengeksport percaya dolar AS telah mencapai paras kemuncaknya dan menjangka ringgi meningkat di bawah paras 4.20 berbanding dolar AS pada 2023.Sementara itu, ringgit diniagakan tinggi berbanding kumpulan mata wang utama lain. Unit tempatan meningkat kepada 5.2643/2704 berbanding pound Britain daripada paras penutup 5.2973/3035 pada Jumaat minggu lepas.Ringgit naik berbanding dolar Singapura kepada 3.2677/2720 daripada 3.2782/2825, mengukuh berbanding euro kepada 4.6693/6747 daripada 4.6986/7040 dan meningkat berbanding yen Jepun kepada 3.3616/3658 daripada 3.3703/3744 pada Jumaat. -BERNAMA


MDEC bincang dengan Kementerian Kewangan tentang fokus bidang keutamaan tahun ini

CYBERJAYA, 16 Januari - Perbadanan Ekonomi Digital Malaysia (MDEC) akan mengadakan perbincangan dengan Kementerian Kewangan berhubung bidang keutamaan yang perlu diberikan fokus untuk tahun ini.Ketua Pegawai Eksekutifnya, Mahadhir Aziz berkata, perbincangan antara kedua-dua pihak itu perlu bagi memastikan peruntukan kerajaan dalam Bajet 2023 kelak disalurkan kepada golongan sasar. Ini berikutan kerajaan kini mengamalkan perbelanjaan berhemah dan memberi keutamaan kepada isu rakyat dan tadbir urus.

(Ketua Pegawai Eksekutif Perbadanan Ekonomi Digital Malaysia (MDEC), Mahadhir Aziz)

"Itu yang akan disalurkan dalam geran yang kami akan bagi nanti, contohnya mungkin melihat kepada penyelesaian utama dalam subsidi atau memberi subsidi yang bersesuaian kepada golongan sasar," kata beliau dalam Prospek Ekonomi Digital MDEC 2023, di sini.Dalam pada itu, MDEC telah meluluskan lebih RM40 bilion pelaburan melalui Malaysia Digital (MD). MD berperanan untuk mempercepatkan pendigitalan di seluruh negara sekali gus meningkatkan penyertaan syarikat teknologi tempatan.


Ekonomi Malaysia bakal raih manfaat pembukaan semula ekonomi China

(Ketua Bersama Penyelidikan Ekonomi Asia HSBC, Frederic Neumann ketika menjadi panel webinar tinjauan ekonomi Asia 2023 HSBC berlangsung secara maya)

KUALA LUMPUR, 16 Januari - Ekonomi Malaysia dijangka bakal meraih manfaat susulan pembukaan semula ekonomi China. Kunci pertumbuhan dipacu faktor kedudukan negara yang menjadi titik temu di antara timur dan barat, selain hubungan perdagangan dua hala yang terjalin sekian lama. Ketua Bersama Penyelidikan Ekonomi Asia HSBC, Frederic Neumann berkata faktor kestabilan politik turut menjadi pemacu pertumbuhan tahun ini.

"Saya berpandangan, ekonomi ASEAN agak anjal dan bertindak pantas berdepan cabaran perdagangan, malah mampu mendapat manfaat daripadanya. Ini kerana apabila sesebuah syarikat global melabur, mereka mahukan kestabilan dan hubungan dagang baik dengan China seterusnya pasaran lain. Kelebihan tersebut dimiliki Malaysia," kata beliau ketika menjadi panel webinar tinjauan ekonomi Asia 2023 HSBC berlangsung secara maya. Badan perbankan itu juga mengunjurkan petunjuk utama Bursa Malaysia, FBM KLCI mampu berada sekitar seribu 570 mata tahun ini, didorong pasaran ekuiti yang stabil. Ekonomi negara keseluruhannya diunjur berkembang pada 4 peratus tahun ini selari peningkatan eksport, selain harga minyak dan komoditi yang tinggi.


Ringgit catat momentum positif, dibuka tinggi berbanding dolar

KUALA LUMPUR, 16 Januari- Ringgit meneruskan momentum positif untuk dibuka lebih tinggi berbanding dolar pagi tadi, didorong jangkaan kenaikan kadar faedah Amerika Syarikat yang lebih perlahan.Setakat pukul 12.00 tengah hari, ringgit diniagakan pada 4.30 berbanding dolar Amerika berbanding dolar Singapura, ringgit disebut pada 3.27 dan berada pada 3.38 berbanding Yen. Ringgit diniagakan pada 5.28 berbanding Pound Sterling dan disebut pada 4.67 berbanding Euro.Sementara itu, Bursa Malaysia dibuka rendah pagi tadi sebelum beransur-ansur meningkat disokong minat belian sederhana.Ia membabitkan saham wajaran tinggi terpilih selain mengambil petunjuk daripada momentum positif dalam kalangan pasaran serantau.Pada pukul 12.30 tengah hari, Bursa Malaysia turun 5.11 mata kepada 1489.92 mata.Antara saham aktif, Sapura Energy naik satu sen kepada 5.5 sen, Wells kekal pada 43.5 sen dan Velesto meningkat setengah sen kepada 18 sen.Bagi saham yang mencatat keuntungan, Aji bertambah 38 sen kepada RM14.18 sen, Hex Tech naik 26 kepada RM24.48 manakala B-Kawan meningkat 20 sen kepada RM22.80.


Cadangan henti eksport sawit ke EU perlu diputuskan berhati-hati

KUALA LUMPUR, 15 Januari- Cadangan menghentikan bekalan eksport minyak sawit ke negara Kesatuan Eropah (EU) perlu diputuskan dengan berhati-hati.Ketua Pegawai Eksekutif Yayasan Pembangunan Polisi dan Hal Ehwal Ekonomi Malaysia (PEACE), Dr Zokhri Idris berpendapat ia boleh dilaksana sekiranya Malaysia yakin mempunyai pasaran lain yang kukuh."Pada ketika ini kita difahamkan banyak pasaran-pasaan lain yang sedang diterokai antaranya asia tengah, asia timur dan sebagainya."Justeru, kalau kita sudah ada alternatif pasaran yang lain, selebihnya dari EU maka ada kewajaran untuk kita menghentikan eksport kerana kita melihat saban tahun semakin banyak regulisasi ataupun peraturan yang dikenakan oleh EU," katanya kepada RTM.

Namun begitu jelasnya, Malaysia tidak wajar membuat keputusan terburu-buru kerana tindakan itu akan merencatkan sistem pembekalan rangkaian dunia.Ini akan memberi impak kepada ekonomi negara memandangkan situasi ekonomi global yang dijangka tidak menentu tahun ini."Secara datanya pasaran eksport minyak sawit ke negara luar ataupun ke EU sebenarnya menyumbang 5 peratus daripada pertumbuhan ekonomi kita."Ia tidaklah satu angka ataupun peratusan yang tinggi ataupun yang kritikal, namun begitu pada ketika ini, kita perlu melihat timbang tara sekiranya 5 peratus ini dapat digantikan oleh pasaran-pasaran yang lain," tambah beliau.EU sebelum ini memperkenalkan undang-undang baharu menolak pengeluaran komoditi yang mendorong kepada penebangan dan degradasi hutan.


FGV bakal laksana inovasi dengan strategi pemasaran lebih kreatif

(Ketua Pegawai Eksekutif Kumpulan FGV, Datuk Nazrul Izam Mansor)

PASIR GUDANG, 15 Januari - FGV Holdings Bhd, akan lebih giat melaksanakan inovasi dengan strategi pemasaran lebih kreatif bagi produknya tahun ini. Ketua Pegawai Eksekutif Kumpulannya, Datuk Nazrul Izam Mansor berkata, langkah itu bagi menghadapi pelbagai cabaran dan kemungkinan termasuk kenaikan harga barang, bekalan dan kemelesetan ekonomi."Kesatuan Eropah (EU) memperkenalkan undang-undang buruh baharu bagi pekerja dan alam sekitar, walau bagaimana pun kita ada sistem yang boleh menyelesaikan perkara ini, selain itu kita juga perlu menjaga kos, pesaing kita juga melakukan perniagaan yang kita buat, jadi kita perlu pastikan perniagaan sentiasa baik secara berterusan," kata beliau pada taklimat lawatan media ke kilang anak syarikat FGV, Delima Oil Products Sdn Bhd, di sini.

Produktiviti tahun ini juga dijangka lebih baik berbanding tahun lepas menerusi pertambahan 5,000 pekerja asing yang dijangka selesai sepenuhnya akhir Mac ini.Kumpulan itu turut memperuntukkan lebih RM1 bilion bagi perbelanjaan modal tahun ini.RM400 juta daripada jumlah itu akan digunakan untuk penanaman semula manakala selebihnya untuk penggantian aset bagi meningkatkan kecekapan operasi serta memenuhi keperluan kawal selia.


Pembukaan semula China lonjak dagangan, pelancongan - MIDF

KUALA LUMPUR, 16 Januari - Pembukaan semula sempadan China dilihat sebagai pemangkin untuk aktiviti perdagangan luar dan pelancongan Malaysia.MIDF Research menerusi laporan penyelidikannya memaklumkan ia mengunjurkan eksport dan import Malaysia berkembang masing-masing sebanyak 9.2 peratus dan 9.5 peratus untuk tahun 2023 berbanding 27.1 dan 32 peratus, pada 2022."Ratifikasi Perkongsian Ekonomi Komprehensif Serantau (RCEP) pada Mac 2022 dan Perjanjian Komprehensif dan Progresif bagi Perkongsian Trans-Pasifik (CPTPP) pada Oktober 2022 akan meningkatkan prestasi perdagangan luar Malaysia untuk 2023 dan tahun-tahun seterusnya," kata MIDF.Jelas firma tersebut, pertumbuhan import China dijangka meningkat secara berterusan dan menyokong aktiviti ekonomi tempatan.

Bagaimanapun, pertumbuhan eksport dijangka mengalami beberapa cabaran berikutan permintaan global yang lemah akibat kesan dasar monetari yang semakin ketat."Pada masa hadapan, pasaran dan Bank Dunia meramalkan pemulihan ekonomi China dengan pertumbuhan keluaran dalam negara kasar (KDNK) melebihi empat peratus," katanya.Eksport China mengembang 7.8 peratus tahun ke tahun pada 2022 berbanding 36.8 peratus setahun lalu.Import pula meningkat dua peratus berbanding 30.6 peratus pada 2021 sementara pertumbuhan import yang lebih rendah disebabkan terutamanya oleh beberapa siri sekatan yang dikenakan sepanjang tahun.Eksport China menyusut dengan ketara pada Disember apabila permintaan global semakin berkurangan.Import turut merosot semula apabila jangkitan COVID-19 yang meningkat dan kemerosotan harta tanah memberi kesan kepada permintaan domestik, mencetuskan risiko kepada pemulihan ekonomi negara tahun ini.


Pengurusan kewangan lebih berhemah mampu pulih sentimen perniagaan, pelaburan - Rafizi

KUALA LUMPUR, 14 Januari - Pengurusan kewangan yang lebih berhemah mampu memulihkan sentimen perniagaan dan pelaburan Malaysia, malah kesannya secara tidak langsung akan dinikmati oleh rakyat.Menteri Ekonomi, Rafizi Ramli berkata, pengurusan kewangan kerajaan yang baik mampu mengukuhkan ruang fiskal negara secara berperingkat.Jelasnya, tadbir urus perolehan projek kerajaan akan diperketat dan disusun semula dalam usaha meningkatkan kecekapan pelaksanaannya, sekali gus mengurangkan gejala rasuah.

"Itu satu perspektif yang perlu difahami, bahawa walaupun ekonomi kita lebih berdaya tahan daripada yang difikirkan, perkembangan ekonomi nampak yang selalu disebut 'on track', tapi kita ada kelemahan-kelemahan seperti itu yang diperbaiki, supaya dalam kita memacu ekonomi supaya terus berkembang, tapi kita kena juga pastikan hasil kerajaan, perbelanjaan kerajaan itu diuruskan dengan lebih baik," kata beliau pada program bual bicara Ayuh Malaysia Show yang disiarkan menerusi Facebooknya. Secara perbandingan di rantau ASEAN, Malaysia jelasnya berada di kedudukan ketiga terbawah dari segi peratusan pendapatan cukai kepada kerajaan iaitu sebanyak 11.4 peratus.Justeru, ia antara masalah struktur yang perlu ditangani kerajaan dalam jangka masa sederhana dan panjang serta memastikan pertumbuhan gaji sepadan dengan kenaikan harga barang.


Kerjasama Malaysia-Indonesia perkasa usaha berdepan kempen anti minyak sawit EU

(Ketua Pengarah MPOB, Datuk Dr Ahmad Parveez Ghulam Kadir ditemu bual media selepas merasmikan program CEO Day di Universiti Kebangsaan Malaysia (UKM), Bangi)

BANGI, 14 Januari - Kerjasama strategik Malaysia dan Indonesia mampu memperkasa usaha berdepan kempen anti minyak sawit oleh Kesatuan Eropah (EU). Ketua Pengarah Lembaga Minyak Sawit Malaysia (MPOB), Datuk Dr Ahmad Parveez Ghulam Kadir berharap kolaborasi itu mampu memberi tekanan kepada dasar diskriminasi dikenakan blok tersebut.Kerjasama serupa juga perlu diterjemah menerusi kesepakatan Majlis Negara Pengeluar Minyak Sawit (CPOPC) demi manfaat industri secara keseluruhannya.

"Kerjasama lebih erat antara dua negara melalui CPOPC supaya lepas ini mungkin kita ke Eropah, sebelum ini kita pergi sebagai Malaysia, sekiranya kita pergi Malaysia dengan Indonesia sekali, kalau kita dapat tarik Thailand contoh, pergi sekali sebagai dua tiga negara terbesar mungkin kesannya saya rasa jauh lebih baik," kata beliau ketika ditemui pemberita selepas merasmikan program CEO Day di Universiti Kebangsaan Malaysia (UKM), di sini.Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof bakal bertemu rakan sejawatnya di Indonesia dalam masa terdekat bagi membincangkan kerjasama tersebut.


Nor Zahidi Alias dilantik semula sebagai ahli luar MPC - BNM

KUALA LUMPUR, 14 Januari- Bank Negara Malaysia (BNM) melantik semula Nor Zahidi Alias sebagai ahli luar bagi Jawatankuasa Dasar Monetari (MPC).Pelantikan tersebut berkuat kuasa bagi tempoh tiga tahun bermula 1 Januari lalu.BNM dalam kenyataan berkata, Nor Zahidi merupakan ahli luar bagi MPC sejak 1 Januari 2021.Beliau ialah mantan Ketua Ekonomi di Malaysian Rating Corporation Berhad (MARC), selain pernah berkhidmat sebagai Ketua Penyelidik dan Ketua Ekonomi Alliance Merchant Bank serta Ketua Penyelidik di MCIS Zurich Insurance.Selain Zahidi, MPC turut disertai lapan ahli lain iaitu Gabenor BNM, Nor Shamsiah Mohd Yunus, tiga Timbalan Gabenor, tiga Penolong Gabenor dan seorang lagi ahli luar, Lim Chee Sing.Di bawah Akta Bank Negara Malaysia 2009, MPC bertanggungjawab merumuskan dasar monetari dan dasar-dasar untuk mengendalikan operasi dasar monetari. Akta sama juga menetapkan proses pelantikan ahli ke MPC.


Bursa Malaysia dijangka alami aliran lebih tinggi minggu depan

KUALA LUMPUR, 14 Januari- Bursa Malaysia dijangka mencatatkan aliran lebih tinggi minggu depan susulan tekanan inflasi yang kian reda di Amerika Syarikat (AS) dan jangkaan kenaikan kadar faedah yang lebih kecil, kata penganalisis.Rakan Kongsi Pengurusan SPI Asset Management, Stephen Innes berkata pelabur akan mula keluar daripada keluk risiko dan mula membeli aset Malaysia yang mempunyai kaitan dengan ekonomi China seperti pengeksport komoditi, pelancongan, perkhidmatan serta eksport perindustrian.“Kita juga akan menyaksikan kembalinya aliran daripada pelabur yang memiliki kekayaan bersih tinggi yang akan keluar daripada bursa AS dan kembali ke pasaran Malaysia, juga didorong oleh dolar AS yang rendah,” katanya kepada Bernama.Menurut Jabatan Perangkaan Malaysia (DOSM), sektor pembuatan meneruskan pertumbuhan dua angka untuk mencatatkan jualan RM159.2 bilion pada November 2022, peningkatan 11.8 peratus tahun ke tahun.Indeks Harga Pengguna (IHP) AS turun 0.1 peratus bagi Disember 2022, memenuhi jangkaan untuk penurunan terbesar sejak April 2020.

Justeru, beliau berpandangan FBM KLCI akan menguji paras 1,500 minggu depan.Sementara itu, Naib Presiden Penyelidikan Ekuiti, Rakuten Trade Sdn Bhd, Thong Pak Leng juga menjangkakan indeks penanda aras itu untuk menguji semula paras 1,500 minggu depan dengan sentimen pasaran yang positif.“Dari sudut pandangan teknikal, kita akan melihat rintangan serta-merta pada 1,500 diikuti oleh 1,530 manakala sokongan pada 1,460 seterusnya 1,465,” katanya.Pasaran tempatan lebih tinggi kebanyakannya, menjejaki prestasi bursa serantau dan dirangsangkan oleh pembukaan semula sempadan China, ditambah dengan data IHP Disember 2022 dari AS.Berasaskan minggu ke minggu, indeks utama meningkat 14.48 mata kepada 1,495.03 daripada 1,480.55 minggu sebelumnya.Di papan indeks, Indeks FBM Emas meningkat 153.47 mata kepada 10.785.80; Indeks FBM Emas Syariah menambah 140.85 mata kepada 10,976.72 dan Indeks FBMT 100 menokok 140.15 mata kepada 10,482.57.Indeks FBM ACE naik 77.58 mata kepada 5,455.48 dan Indeks FBM 70 melonjak 345.96 mata kepada 13,380.67.Mengikut sektor, Indeks Produk dan Perkhidmatan Perindustrian naik 3.62 mata kepada 185.29 dan Indeks Perladangan menambah 32.74 mata kepada 6,922.91.Indeks Perkhidmatan Kewangan meningkat 205.67 mata kepada 16,621.15 dan Indeks Tenaga naik 45.35 mata kepada 822.94.Jumlah dagangan mingguan meningkat kepada 16.92 bilion unit bernilai RM10.77 bilion daripada 13.32 bilion unit bernilai RM6.71 bilion minggu lepasJumlah dagangan Pasaran Utama melonjak kepada 10.35 bilion saham bernilai RM8.25 bilion daripada 8.06 bilion saham bernilai RM5.12 bilion.Jumlah dagangan waran naik kepada 1.56 bilion unit bernilai RM354.78 juta daripada 1.50 bilion unit bernilai RM340.67 juta sebelumnya.Jumlah dagangan Pasaran ACE melonjak kepada 5.03 bilion saham bernilai RM2.16 bilion daripada 3.76 bilion saham bernilai RM1.25 bilion pada Jumaat minggu lepas.- BERNAMA


Kadar jangka pendek kekal stabil susulan operasi BNM

KUALA LUMPUR, 14 Januari- Kadar jangka pendek dijangka kekal stabil pada minggu hadapan susulan operasi Bank Negara Malaysia (BNM) yang menyerap lebihan mudah tunai daripada sistem kewangan. Pada minggu yang baru berakhir, BNM menjalankan operasi setiap hari bagi mengurangkan lebihan kecairan daripada sistem kewangan dengan menjalankan tender pasaran wang konvensional, tender repo berbalik, tender Qard dan tender program komoditi Murabahah.Jumlah lebihan mudah tunai dalam sistem konvensional untuk minggu ini mengecil kepada RM38.50 bilion berbanding RM40.08 bilion yang direkodkan pada minggu sebelumnya. Sementara itu, dalam sistem Islam, ia melebar kepada RM39.18 bilion daripada RM33.07 bilion sebelum ini. Kadar Semalaman Islam Malaysia (MYOR-i) berada pada 2.73 peratus setakat 12 Jan 2023.- BERNAMA


Bursa Malaysia ditutup pada paras tertinggi harian, didorong sentimen lebih baik

KUALA LUMPUR, 13 Januari - Bursa Malaysia mengakhiri dagangan minggu ini dalam wilayah positif dan mencecah paras tertinggi harian pada Jumaat, mengambil petunjuk daripada prestasi pasaran serantau yang bertambah baik serta keyakinan susulan pembukaan semula China selain kelemahan dolar Amerika Syarikat (AS), kata peniaga.Pada pukul 5 petang, FTSE Bursa Malaysia KLCI (FBM KLCI) yang menjadi penanda aras pasaran meningkat 6.37 mata atau 0.42 peratus untuk mencapai paras tertinggi harian pada 1,495.03 daripada 1,488.66 ketika ditutup pada Khamis.Indeks utama itu dibuka 0.61 mata lebih rendah kepada 1,488.05.Lingkungan pasaran adalah positif dengan kaunter untung mengatasi kaunter rugi sebanyak 517 berbanding 382, manakala 408 kaunter tidak berubah, 895 kaunter tidak diniagakan dan 20 yang lain digantung.Jumlah dagangan susut kepada 3.40 bilion unit bernilai RM2.02 bilion daripada 3.57 bilion unit bernilai RM2.75 bilion pada Khamis.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata indeks serantau utama kebanyakannya ditutup tinggi susulan memperoleh petunjuk positif dari Wall Street dalam tempoh semalaman.Beliau berkata ini memandangkan tekanan inflasi yang reda di AS mungkin menyebabkan bank pusat memperlahankan rentak kenaikan kadar faedah.Di peringkat rantau, Indeks Hang Seng Hong Kong meningkat 1.04 peratus kepada 21,738.66; Indeks SSE Komposit China menambah 1.01 peratus kepada 3,195.31; Kospi Korea Selatan naik 0.89 peratus kepada 2,386.09 dan Indeks Straits Times Singapura menokok 0.70 peratus kepada 3,290.56.Walau bagaimanapun, Nikkei 225 Jepun merosot 1.25 peratus kepada 26,119.52.“Bagi bursa tempatan, kami menjangkakan momentum belian akan berterusan susulan sokongan kukuh daripada pelabur institusi tempatan,” katanya kepada Bernama.Dalam kalangan saham wajaran tinggi, IHH Healthcare menambah satu sen kepada RM5.99, Press Metal naik sembilan sen kepada RM5.08, Maybank menambah enam sen kepada RM8.86, Petronas Chemicals dan IOI Corp masing-masing meningkat lima sen kepada RM8.40 dan RM3.99.

Bagi saham aktif, Serba Dinamik menokok satu sen kepada dua sen, Nationgate meningkat enam sen kepada RM1.06, Zen Tech International dan Velesto Energy masing-masing naik 1.5 sen kepada empat sen dan 17.5 sen, manakala DNeX susut 1.5 sen kepada 56.6 sen.Di papan indeks, Indeks FBM Emas meningkat 43.04 mata kepada 10,785.80; Indeks FBMT 100 naik 41.49 mata kepada 10,482.57 dan Indeks FBM Emas Syariah menokok 31.87 mata kepada 10,976.72.Indeks FBM 70 menambah 39.20 mata kepada 13,380.67 dan Indeks FBM ACE meningkat 26.85 mata kepada 5,455.48.Mengikut sektor, Indeks Tenaga meningkat 6.67 mata kepada 822.94; Indeks Teknologi menambah 0.67 mata kepada 66.96; Indeks Produk dan Perkhidmatan Perindustrian menokok 1.48 mata kepada 185.29 manakala Indeks Perkhidmatan Kewangan melonjak 83.46 mata kepada 16,621.15 dan Indeks Perladangan naik 0.29 mata kepada 6,922.91.Jumlah dagangan Pasaran Utama melonjak kepada 2.09 bilion saham bernilai RM1.53 bilion daripada 1.80 bilion saham bernilai RM1.76 bilion pada Khamis.Jumlah dagangan waran susut kepada 317.53 juta unit bernilai RM65.01 juta daripada 334.13 juta unit bernilai RM81.89 juta semalam.Jumlah dagangan Pasaran ACE sebanyak 987.01 juta saham bernilai RM415.28 juta berbanding dengan 1.43 bilion saham bernilai RM907.77 juta sebelumnya.Kaunter produk dan perkhidmatan pengguna menyumbang 216.43 juta saham yang didagangkan di Pasaran Utama; produk dan perkhidmatan perindustrian (582.48 juta); pembinaan (56.07 juta); teknologi (288.83 juta); SPAC (sifar); perkhidmatan kewangan (56.64 juta); hartanah (101.20 juta); perladangan (27.51 juta); REIT (8.12 juta), dana tertutup (sifar); tenaga (634.00 juta); penjagaan kesihatan (59.96 juta); telekomunikasi dan media (25.17 juta); pengangkutan dan logistik (32.41 juta); serta utiliti (9.67 juta). -BERNAMA


KUALA LUMPUR, 13 Januari- Ringgit terus mengukuh dan menghampiri paras tertinggi dalam tempoh 10 bulan berbanding dolar Amerika Syarikat (AS) pada akhir urus niaga hari ini.Paras itu dicapai selepas mata wang negara maju itu terus diasak perkembangan membabitkan pengumuman data inflasi AS yang lemah dan hanya meningkatkan lagi jangkaan kemungkinan bank pusat atau Rizab Persekutuan AS (Fed) akan kurang agresif untuk menaikkan kadar faedah seterusnya.Pada 6.00 petang, ringgit meningkat ke paras 4.3325/3375 berbanding dolar AS daripada 4.3570/3615 pada akhir urus niaga semalam.Rakan Pengurusan SPI Asset Management Stephen Innes memberitahu Bernama, aliran masuk yang lebih meluas terbukti memacu sentimen hari ini selepas Indeks Harga Pengguna (IHP) AS yang sebelum ini dianggap sebagai halangan sebaliknya telah mereda.Beliau berkata, indeks utama IHP telah susut 0.1% dan mengurangkan kadar tahunan kepada 6.5% dan tanpa mengambil kira perubahan tidak dijangka, Rizab Persekutuan dijangka bertindak menurunkan 25 mata asas pada awal bulan depan.Selain data IHP yang rendah, pelabur juga dalam proses menerima realiti mengenai tuntutan pengangguran mingguan yang lebih baik daripada jangkaan awal, sekali gus menjadi sebahagian daripada beberapa petunjuk pengukuhan berterusan pasaran tenaga kerja AS, kata Innes.Tuntutan pengangguran mingguan terbukti susut kepada 205,000 dalam minggu pertama 2023 daripada minggu sebelumnya yang mencatat 206,000, malah lebih baik daripada jangkaan pada 215,000. Dalam pada itu, seiring dengan keyakinan yang terus ketara terhadap ringgit, unit tempatan itu dijangka mampu meraih paras 4.30 dalam masa terdekat.Sementara itu, ringgit diniagakan kebanyakannya rendah berbanding kumpulan mata wang utama lain, kecuali pound Britain yang menyaksikannya meningkat kepada 5.2973/3035 daripada 5.3033/3088, semalam.Ringgit susut berbanding dolar Singapura kepada 3.2782/2825 daripada 3.2764/2803, rendah berbanding euro kepada 4.6986/7040 daripada 4.6890/6938 serta turun berbanding yen Jepun kepada 3.3703/3744 daripada 3.3242/3281. -BERNAMA

(Ringgit cecah 4.33, hampiri paras tertinggi dalam tempoh 10 bulan)


KUALA LUMPUR, 13 Januari- Kontrak niaga hadapan emas di Bursa Malaysia Derivatives ditutup lebih tinggi untuk hari ketiga di tengah-tengah dolar AS yang lebih lemah dan jangkaan kenaikan kadar faedah yang lebih perlahan oleh Rizab Persekutuan AS (Fed).Data menunjukkan harga pengguna AS merosot pada bulan Disember, menawarkan harapan bahawa inflasi kini berada dalam aliran menurun yang berterusan, kata peniaga Phillip Capital Sdn Bhd Jason Chan.Beliau menekankan bahawa ketua Federal Reserve Bank of Philadelphia Patrick Harker berkata pada Khamis bahawa walaupun bank pusat perlu menaikkan kadar lebih banyak untuk meredakan inflasi, ia mungkin boleh melakukannya pada kadar yang lebih perlahan.Turut bersetuju, Presiden Bank Rizab Persekutuan Atlanta Raphael Bostic berkata data inflasi mungkin membolehkan Fed mengurangkan semula kepada kenaikan kadar suku mata pada mesyuaratnya yang akan datang.Sementara itu, dagangan kekal kukuh dengan 49 lot bernilai RM3.74 juta diniagakan.Kontrak bulan semerta Januari 2023 meningkat kepada US$1,907.60 setiap troy auns, Februari 2023 naik kepada US$1,914.0 setiap troy auns dan Mac 2023 melonjak kepada US$1,930.1 setiap troy auns.Kontrak April 2023, Jun 2023 dan Ogos 2023 semuanya pada US$1,939.10 setiap troy auns.Harga emas fizikal berada pada US$1,882.55 setiap troy auns seperti yang dikeluarkan oleh London Bullion Market Association PM yang ditetapkan pada 12 Jan 2023. -BERNAMA

(Niaga hadapan emas ditutup tinggi hari ketiga berturut-turut)


Rancakkan aktiviti ekonomi domestik sebagai penampan kemelesetan ekonomi global

KUALA LUMPUR, 13 Januari- Kerancakan aktiviti ekonomi di peringkat domestik mampu mengukuhkan pertumbuhan sekali gus menjadi penampan kepada cabaran kemelesetan ekonomi global. Menurut Pensyarah Kanan Putra Business School, Dr. Ida Yassin, aktiviti ekonomi berterusan akan memastikan sektor perniagaan kekal menjana pendapatan dan rakyat mempunyai pekerjaan.Jelasnya, sebagai ekonomi terbuka, Malaysia tidak terkecuali daripada berdepan kemungkinan impak kemelesetan global."Inflasi ini memang berlaku di serata dunia. Negara kita tidak terlepas kerana kita mengimport. Andai kata barang harga mahal kosnya juga mahal. "Cara mengurangkan kos seperti dahulu mengimport sebahagian barang. Sekarang kita mencari penggantian lebih murah lagi. Seboleh mungkin cari pengganti input-input yang harganya mahal," katanya.Kata beliau peniaga perlu mempunyai strategi perniagaan yang baik agar kekal relevan dalam tempoh mencabar. Rakyat juga harus berbelanja secara berhemat dan mengelakkan hutang baharu. Semalam, Bank Dunia memberi amaran kemelesetan ekonomi semakin hampir dan menurunkan unjuran bagi pertumbuhan global tahun ini daripada 3.0% kepada 1.7%.

(Dr. Ida Yassin berkata rancakkan aktiviti ekonomi domestik sebagai penampan kemelesetan ekonomi global)


Pasaran getah ditutup bercampur-campur

KUALA LUMPUR, 13 Januari - Pasaran getah Malaysia mengakhiri minggu ini dengan ditutup bercampur-campur apabila ringgit yang lebih kukuh mempengaruhi sentimen pasaran walaupun data pengeluaran lebih rendah, kata seorang peniaga.Pada pukul 5 petang, ringgit naik kepada 4.3335/3365 berbanding dolar AS 4.3570/3615 ketika ditutup pada Khamis.Bagaimanapun, peniaga itu berkata pasaran getah disokong oleh penyusutan pengeluaran getah asli dan keyakinan pemulihan permintaan berikutan pembukaan semula China.

Awal hari ini, Jabatan Perangkaan Malaysia (DOSM) melaporkan bahawa pengeluaran getah asli Malaysia menurun lapan peratus tahun ke tahun kepada 28,048 tan pada November 2022 daripada 30,493 tan pada bulan yang sama tahun sebelumnya.Harga Lembaga Getah Malaysia (LGM) bagi Getah Mutu Malaysia 20 (GMM 20) susut 0.5 sen kepada 585 sen sekilogram manakala lateks pukal naik 4.5 sen kepada 496.5 sen sekilogram.Pada pukul 5 petang, harga penutup LGM bagi SMR 20 berada pada 584.5 sen sekilogram, manakala lateks pukal pada 500 sen sekilogram. -BERNAMA


Program Tarif Elektrik Hijau diteruskan tahun ini

KUALA LUMPUR, 13 Januari- Program Tarif Elektrik Hijau (GET) akan diteruskan tahun ini dengan peningkatan tawaran kuota sehingga 6,600 GigaWatt per jam.Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, ia ditawarkan pada kadar premium sedia ada, 3.7 sen setiap kilowatt per jam. "Kerajaan turut mengekalkan ciri-ciri utama program GET termasuk pemberian insentif pengecualian caj Pelepasan Kos Tidak Seimbang (ICPT) untuk tempoh enam bulan, bermula Januari hingga Jun ini. Semakan semula insentif bagi tempoh Julai hingga Disember 2023 sedang dilaksanakan oleh Suruhanjaya Tenaga supaya lebih jelas dan saksama, serta mengambil kira aspek jaminan daya harap dan kemampanan sistem bekalan elektrik secara holistik," katanya menerusi kenyataan.Menerusi program GET, pengguna domestik dan industri di Semenanjung boleh memilih untuk beralih kepada penggunaan bekalan elektrik daripada sumber tenaga boleh baharu yang dijana daripada sumber loji jana kuasa solar dan hidro.

GET mula diperkenalkan pada 1 Januari tahun lalu, dengan tawaran kuota sebanyak 4,500 GigaWatt per jam.Setakat ini, 1,994 pengguna domestik, komersial dan industri telah menyertai program berkenaan.Pengguna yang ingin memperbaharui atau melanggan program GET, boleh melayari laman sesawang Tenaga Nasional Bhd (TNB) atau hubungi Kedai Tenaga TNB berhampiran.


Kadar jangka pendek kekal stabil susulan campur tangan BNM

KUALA LUMPUR, 13 Januari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM40.79 bilion dalam sistem konvensional dan RM40.62 bilion dalam dana Islam.Hari ini, bank pusat akan menjalankan tender pasaran wang konvensional berjumlah RM1 bilion selama tujuh hari, satu tender Qard sebanyak RM1.6 bilion berjangka masa tujuh hari dan satu tender repo berbalik RM500 juta untuk 90 hari.Selain itu, ia telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.

Pada pukul 4.00 petang, BNM akan mengendalikan tender semalaman konvensional bernilai sehingga RM39.3 bilion dan sebanyak RM38.1 bilion bagi tender semalaman Murabahah.- BERNAMA


Ringgit melonjak ke paras tinggi 10 bulan berbanding dolar AS

KUALA LUMPUR, 13 Januari- Ringgit melonjak ke paras tertinggi 10 bulan berbanding dolar AS berikutan jangkaan kenaikan kadar faedah yang lebih perlahan di Amerika Syarikat pada masa hadapan selepas data inflasi AS terkini menunjukkan arah aliran menurun.Pada pukul 9.00 pagi, ringgit menambah nilai sebanyak 270 mata asas kepada 4.3300/3350 berbanding dolar AS, paras terakhir dilihat pada April 2022, daripada 4.3570/3615 penutup Khamis.Peniaga ActivTrades Dyogenes Rodrigues Diniz berkata data Indeks Harga Pengguna (IHP) AS, penunjuk inflasi, adalah sejajar dengan jangkaan pasaran, pada 6.5 peratus tahun ke tahun.Beliau berkata pasaran mentafsir ini sebagai isyarat bahawa inflasi adalah terkawal di Amerika Syarikat dan ini mungkin mendorong Rizab Persekutuan (Fed) AS untuk memperlahankan kadar kenaikan kadar faedah pada separuh kedua 2023.“Ramai yang kini meramalkan peningkatan 25 mata asas pada masa hadapan. Semua ini menunjukkan kepada penyusutan selanjutnya dolar AS dalam jangka pendek dan sederhana.“Dengan inflasi dan kadar faedah yang lebih rendah, pelabur mencari alternatif pelaburan yang lebih menarik dan boleh menjual dolar AS untuk membeli aset yang lebih berisiko, seperti saham atau mata wang lain,” kata Diniz kepada Bernama.Dari sudut teknikal, beliau berkata gandingan dolar AS-ringgit telah mula menembusi paras sokongan pada 4.3650 dan kemungkinan ia akan turun serendah 4.30 dalam beberapa hari akan datang.Sementara itu, seorang penganalisis berkata angka ekonomi Malaysia yang positif, yang telah mendorong minat belian terhadap ringgit, turut disokong oleh pembukaan semula ekonomi China yang berterusan.Dilaporkan inflasi China kekal sederhana dengan IHP meningkat sebanyak 1.8 peratus pada Disember berbanding tahun sebelumnya, lebih tinggi berbanding 1.6 peratus pada November, menurut Biro Perangkaan Kebangsaan.

Kadar inflasi negara itu berada pada 2.0 peratus pada 2022, di bawah unjuran rasmi sekitar 3.0 peratus.Sementara itu, ringgit diniagakan kebanyakannya rendah berbanding sekumpulan mata wang utama.Mata wang tempatan naik sedikit berbanding dolar Singapura menjadi 3.2751/2794 daripada 3.2764/2803 pada penutup semalam dan menyusut nilai berbanding euro kepada 4.6981/7035 daripada 4.6890/6938.Ringgit turut lemah berbanding yen Jepun kepada 3.3480/3524 daripada 3.3242/3281 tetapi lebih tinggi berbanding pound Britain kepada 5.2852/2913 daripada 5.3033/3088 pada penutupan Khamis. -BERNAMA


Bursa Malaysia dibuka tinggi, sentimen semakin positif apabila inflasi AS mereda

KUALA LUMPUR, 13 Januari- Bursa Malaysia dibuka tinggi pada urus niaga pagi Jumaat didorong oleh sentimen positif selepas angka Indeks Harga Pengguna (IHP) AS terkini menunjukkan inflasi di Amerika Syarikat terus menurun, sekali gus membayangkan kadar faedah yang lebih rendah pada masa hadapan.Pada pukul 9.05 pagi, penanda aras FTSE Bursa Malaysia KLCI (FBM KLCI) meningkat 2.54 mata kepada 1,491.20 daripada penutupan semalam iaitu 1,488.66.Pasaran memulakan urus niaga pagi ini pada paras 1,488.05, naik sebanyak 0.61 mata.Pergerakan harga di pasaran secara meluas menyaksikan kaunter untung mengatasi kaunter rugi 175 berbalas 97, manakala 211 kaunter tidak berubah, 1,719 tidak diniagakan dan 20 yang lain digantung.Jumlah dagangan adalah sebanyak 200.73 juta unit bernilai RM85.27 juta.Indeks harga pengguna (IHP) Amerika Syarikat susut 0.1 peratus pada bulan Disember seperti jangkaan, menjadikan ia penurunan terbesar sejak April 2020.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Purata Perindustrian Dow Jones memperoleh 217 mata manakala Nasdaq melonjak hampir 70 mata apabila hasil 10 tahun AS turun lagi kepada sekitar 3.44 peratus.Di dalam negara, beliau berpendapat pembeli akan kembali di tengah-tengah situasi inflasi AS yang semakin mereda yang turut menyaksikan ringgit mengukuh berbanding dolar AS hari ini.Dalam kalangan saham wajaran tinggi, CIMB naik tiga sen kepada RM5.78, Tenaga Nasional dan Telekom menokok lima sen masing-masing menjadi RM9.45 dan RM5.18 manakala Sime Darby Bhd menambah empat sen kepada RM2.31 dan Maybank peroleh dua sen menjadi RM8.82 .Bagi saham aktif, Serba Dinamik, Zen Tech International dan Hong Seng masing-masing menambah setengah sen kepada 1.5 sen, tiga sen dan 15.5 sen sementara Nationagate Holdings meningkat tujuh sen kepada RM1.07, manakala Artroniq susut 2.5 sen kepada 84 sen.

Di papan indeks, Indeks FBM Emas mengembang 21.42 mata kepada 10,764.18, Indeks FBMT 100 mengukuh 20.25 mata menjadi 10,461.33 dan Indeks FBM Emas Syariah meraih 28.59 mata kepada 10,973.44.Indeks FBM 70 meningkat 36.16 mata kepada 13,377.63 manakala Indeks ACE FBM melonjak 39.25 mata kepada 5,467.88.Mengikut sektor, Indeks Perkhidmatan Kewangan memperoleh 16.03 mata kepada 16,553.72 dan Indeks Produk dan Perkhidmatan Perindustrian meningkat 0.14 mata menjadi 183.95.Indeks Perladangan pula menambah 21.08 mata kepada 6,943.70 dan Indeks Tenaga memperoleh 4.62 mata kepada 820.89. -BERNAMA


Pasaran Sawit kekal mantap

PUTRAJAYA, 12 Januari-Pasaran minyak sawit Malaysia dijangka kekal mantap dan kompetitif tahun ini ekoran permintaan berterusan oleh negara-negara pengimport.Timbalan Perdana Menteri Datuk Seri Fadillah Yusof berkata, eksport minyak sawit tahun ini dijangka berjumlah 16.30 juta tan berbanding 15.72 juta tan tahun lalu."kita jangkakan permintaan daripada negara-negara pengimport akan meningkat menyumbang peningkatan sedikit pada export kita , dijangkakan pengeluaran lebih baik pada 2023 dengan pembukaan sempadan kepada pekerja asing dan langkah-langkah pengambilan pekerja yang baru diumumkan sudah pasti kita dpt tingkatkan kadar kerja dan dengan itu pengeluaran pun akan dapat ditingkatkan", ujar beliau selepas merasmikan Seminar tinjauan dan Pandangan Ekonomi Minyak Sawit 2023 di Putrajaya.

(Timbalan Perdana Menteri dan Menteri Perdagangan dan Komoditi, Datuk Seri Fadhillah Yusof)


Harga MSM dijangka pada RM6,100-RM6,700 satu tan pada 2023 - MPOB

PUTRAJAYA, 12 Januari- Harga minyak sawit mentah (MSM) pada 2023 dijangka antara RM4,000 dan RM4,200 satu tan metrik berbanding RM5,087.50 setan pada tahun sebelumnya, kata Ketua Pengarah Lembaga Minyak Sawit Malaysia (MPOB), Datuk Dr Ahmad Parveez Ghulam Kadir.Dalam pembentangannya di Seminar Kajian dan Tinjauan 2023 hari ini, beliau berkata industri minyak sawit Malaysia bersedia untuk meneruskan prestasi memberangsangkan tahun ini dalam persekitaran permintaan kukuh dan pengeluaran MSM yang lebih tinggi.“Pemacu utama yang akan mempengaruhi harga MSM ialah ketersediaan buruh yang masih menjadi isu, pengeluaran biji bunga matahari yang lebih rendah dari Ukraine disebabkan perang dengan Rusia dan import minyak sawit lebih tinggi oleh China selepas ia melonggarkan sekatan perjalanan COVID-19."Faktor-faktor lain termasuk pengeluaran MSM Indonesia, mandat biodieselnya kepada B35 dan dasar eksportnya yang diperketatkan," katanya.Ahmad Parveez berkata berkuat kuasa 1 Januari 2023, Indonesia telah mengetatkan dasar eksport minyak sawitnya bagi mengekalkan lebih banyak bekalan domestik dan mengurangkannya untuk eksport bagi memastikan minyak sawit mencukupi untuk musim perayaan kerana pengeluaran dijangka lebih rendah mengikut musim pada suku pertama tahun ini.“Berkuat kuasa 1 Februari 2023, Indonesia akan mengenakan mandat campuran biodiesel yang lebih tinggi, B35 daripada B30, ia berkemungkinan meningkatkan penggunaan minyak sawit domestik. Perubahan dasar terbaru ini akan menyekat lagi bekalan minyak sawit global.“Justeru, permintaan untuk minyak sawit Malaysia dijangka meningkat yang akhirnya akan membantu dalam mengurangkan stok minyak sawit domestik yang lebih tinggi,” kata Ahmad Parveez.Beliau juga memberitahu kebimbangan terhadap risiko bekalan minyak kacang soya disebabkan oleh cuaca kering di Argentina dan selatan Brazil juga merupakan faktor yang akan mempengaruhi harga MSM Malaysia."Walaupun terdapat beberapa petunjuk bahawa cuaca kering di Amerika Selatan semakin baik, ia mungkin terlalu lewat untuk menyelamatkan beberapa tanaman," katanya.Mengenai harga, Ahmad Parveez berkata industri minyak sawit Malaysia mengalami prestasi yang lebih baik terutamanya daripada segi harga pada 2022 berbanding 2021.Harga purata MSM pada 2022 meningkat 15.4 peratus kepada RM5,087.5 satu tan berbanding RM4,407 satu tan pada 2021, katanyaAhmad Parveez juga berkata eksport minyak sawit dijangka meningkat sebanyak 3.7% kepada 16.30 juta tan pada 2023 daripada 15.72 juta tan tahun lepas berikutan jangkaan permintaan minyak sawit secara berterusan daripada negara pengimport.Beliau berkata 15.72 juta tan eksport minyak sawit 2022 meningkat sebanyak satu peratus berbanding 15.57 juta tan disebabkan permintaan yang lebih tinggi terutamanya dari Emiriah Arab Bersatu, Arab Saudi, Jepun, Bangladesh dan Mesir.Beliau juga menjangkakan pengeluaran meningkat tiga peratus kepada 19 juta tan metrik pada 2023 daripada 18.45 juta tan pada 2022 susulan jangkaan peningkatan dalam kawasan tanaman matang terutamanya di Semenanjung Malaysia dan Sarawak, selain itu keadaan cuaca dijangka lebih baik serta keadaan buruh yang diunjur akan stabil kerana permohonan pekerja asing telah diluluskan secara berperingkat.

Pengeluaran 18.45 juta tan Malaysia pada 2022 adalah 1.9% lebih tinggi berbanding 18.12 juta tan pada 2021 dan ia disebabkan oleh tandan buah segar (FFB) yang lebih tinggi sebanyak 3.4 peratus berikutan prestasi hasil BTS yang lebih baik sebanyak 0.1% kepada 15.49 tan sehektar, katanya.Ahmad Parveez berkata stok minyak sawit pada akhir dagangan yang berjumlah 2.19 juta tan tahun lepas, lebih tinggi sebanyak 35.9% berbanding 1.61 juta tan metrik yang dicatatkan pada Disember 2021.“Ini disebabkan pengeluaran MSM yang lebih tinggi sebanyak 0.34 juta tan atau 1.9% dan stok pembukaan minyak sawit yang lebih tinggi sebanyak 0.35 juta tan atau 27.6%,” katanya.Beliau berkata bagi seluruh Malaysia, pendapatan bersih bulanan pekebun kecil bebas berdasarkan purata pemilikan ladang ialah RM2,634 dengan Sabah mencatatkan RM4,394, Sarawak RM3,189 dan Semenanjung Malaysia berjumlah RM2,150. -BERNAMA


Ringgit terus meningkat berbanding dolar AS dipacu data pengangguran rendah

KUALA LUMPUR, 12 Januari- Nilai ringgit terus meningkat berbanding dolar AS dan dibuka lebih tinggi pagi ini apabila permintaan terhadap mata wang tempatan bertambah baik selepas data pengangguran November 2022 yang baharu dikeluarkan membayangkan prospek ekonomi yang positif, kata seorang penganalisis.Pada pukul 9.00 pagi, mata wang tempatan meningkat kepada 4.3630/3680 berbanding dolar AS daripada penutupan Rabu pada 4.3700/3725.Menurut Jabatan Perangkaan, kadar pengangguran negara menunjukkan trend menurun dengan 600,900 orang menganggur pada November 2022 berbanding 602,000 pada Oktober 2022.Selain itu, jabatan itu turut menambah jualan perdagangan borong dan runcit Malaysia berkembang 13.9 peratus tahun ke tahun kepada RM133.9 bilion pada November 2022, terutamanya dirangsang oleh pertumbuhan dalam subsektor perdagangan runcit.Sektor pembuatan juga meneruskan pertumbuhan dua angka untuk merekodkan jualan RM159.2 bilion pada November 2022, peningkatan sebanyak 11.8 peratus tahun ke tahun.Sementara itu, indeks pengeluaran perindustrian meningkat sebanyak 4.8 peratus pada November 2022 berbanding 4.6 peratus pada bulan sebelumnya, disokong oleh pengembangan dalam sektor perlombongan, pembuatan dan elektrik.“Kita sedang bergerak ke arah pertumbuhan ekonomi yang lebih baik secara keseluruhan selepas pandemik. Penambahbaikan dalam sektor ekonomi ini telah meningkatkan keyakinan pelabur mengenai pertumbuhan ekonomi masa depan kita,” kata penganalisis itu kepada Bernama.Bagi faktor luaran pula, peniaga ActivTrades Dyogenes Rodrigues Diniz berkata sentimen pelabur berubah menjadi berhati-hati menjelang pengeluaran data Indeks Harga Pengguna (CPI) Amerika Syarikat (AS).“Ini adalah penunjuk yang sangat diperhatikan dan mempengaruhi keputusan Rizab Persekutuan AS dan dasar monetarinya; justeru, pasaran selalunya lengang menjelang pengumuman data ini.

“Dari sudut teknikal, gandingan dolar AS-ringgit berada dalam zon sokongan dan jika harga berjaya menembusi melebihi 4.4060, ia boleh meningkat setinggi 4.4850 dalam masa beberapa hari. Sekiranya ia menembusi di bawah paras 4.3600, ia mungkin jatuh serendah paras 4.2500,” katanya.Sementara itu, ringgit diniagakan kebanyakannya rendah berbanding sekumpulan mata wang utama.Mata wang tempatan menyusut nilai berbanding pound Britain kepada 5.3024/3084 daripada 5.3017/3047 pada penutupan urus niaga Rabu, lemah berbanding euro menjadi 4.6959/7013 daripada 4.6938/6965 sebelumnya, dan susut berbanding yen Jepun kepada 3.3083/3126 daripada 3.2984/3007.Bagaimanapun, ringgit menambah nilai berbanding dolar Singapura kepada 3.2797/2840 daripada 3.2820/2841 pada penutup semalam. -BERNAMA


AirAsia Aviation Group, syarikat penerbangan tambang rendah paling selamat

KUALA LUMPUR, 12 Januari - AirAsia Aviation Group sekali lagi diiktiraf sebagai salah satu daripada 20 syarikat penerbangan tambang rendah paling selamat di dunia untuk tahun 2023.AirAsia Malaysia, Thailand dan Filipina menerima pengiktirafan tahap keselamatan dan integriti operasi terhadap COVID-19 secara keseluruhan dengan penilaian 7/7 bintang, daripada pakar keselamatan industri penerbangan. Ketua Pegawai Eksekutif Kumpulan Airasia Aviation Group Limited, Bo Lingam dalam kenyataan berkata faktor keselamatan adalah penentu utama bagi pengembara dan mempengaruhi reputasi bagi kesemua syarikat penerbangan.

"Dalam tempoh sekatan perjalanan pada dua tahun lalu, pihaknya memperkenalkan pelbagai inovasi dan prosedur tanpa sentuhan untuk menjadikan penerbangan lebih lancar dan bersih."Semua syarikat penerbangan yang diiktiraf juga menerima kelususan audit keselamatan Persatuan Pengangkutan Udara Antarabangsa (IATA) utama," katanya.


Bursa Malaysia pamer dagangan kukuh pada sesi awal urus niaga pagi ini

KUALA LUMPUR, 12 Januari- Bursa Malaysia dibuka lebih tinggi untuk hari kedua berturut-turut pada pagi urus niaga Khamis, menjejaki keuntungan semalaman Wall Street apabila peniaga bertambah yakin bahawa inflasi di Amerika Syarikat semakin mereda serta keberkesanan langkah menaikkan kadar oleh Rizab Persekutuan sebelum ini, kata seorang peniaga.Pada pukul 9.05 pagi, penanda aras FTSE Bursa Malaysia KLCI (FBM KLCI) meningkat 1.99 mata kepada 1,489.86 daripada penutupan semalam 1,487.87.Pasaran dibuka 0.70 mata lebih kukuh pagi ini pada 1,488.57.Di pasaran yang lebih luas, kaunter untung mengatasi kaunter rugi 164 berbalas 130, manakala 274 kaunter tidak berubah, 1,634 tidak diniagakan dan 12 yang lain digantung.Jumlah dagangan adalah sebanyak 308.13 juta unit bernilai RM171.92 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berpendapat pengumpulan membabitkan saham-saham terpilih akan berterusan hari ini dengan minat tertumpu pada saham tenaga di tengah-tengah pemulihan harga minyak mentah."Minyak mentah Brent melonjak kepada hampir AS$83 setong berikutan pembukaan semula China, ditambah pula dengan sambutan Tahun Baharu Cina yang bakal menyaksikan lebih banyak pergerakan," katanya kepada Bernama.Mengenai prestasi Wall Street, beliau berkata Purata Perindustrian Dow Jones melonjak hampir 270 mata manakala Nasdaq naik 190 mata apabila hasil Perbendaharaan AS 10 tahun susut kepada 3.54 peratus.Di dalam negara, beliau turut menjangkakan indeks FBM KLCI berada dalam julat 1,485-1,495 hari ini.Dalam kalangan saham wajaran tinggi, Petronas Dagangan dan Hong Leong Bank, masing-masing peroleh enam sen kepada RM22.80 dan RM20.78 sementara Tenaga Nasional menambah empat sen kepada RM9.44.

Sementara itu, Hong Leong Financial Group dan Telekom Malaysia tidak berubah masing-masing pada RM18.86 dan RM5.19, dan Nestle pula susut 30 sen kepada RM137.20.Bagi saham aktif, Nationgate Holdings melonjak 47 sen kepada 85 sen, Minetech Resources meningkat satu sen menjadi 6.5 sen dan Dolphin International susut 1.5 sen kepada satu sen, manakala Progressive Impact Corporation dan Tanco tidak berubah, masing-masing pada 29 sen dan 38 sen.Di papan indeks, Indeks FBM Emas mengembang 14.94 mata kepada 10,741.32, Indeks FBMT 100 mengukuh 14.83 mata menjadi 10,438.75, dan Indeks FBM Emas Syariah meningkat 14.57 mata kepada 10,931.66.Indeks FBM 70 meraih 22.61 mata kepada 13,291.92 sementara Indeks ACE FBM meningkat 18.79 mata kepada 5,428.55.Mengikut sektor, Indeks Perkhidmatan Kewangan memperoleh 24.53 mata untuk mencatatkan paras 16,590.00 dan Indeks Produk dan Perkhidmatan Perindustrian meningkat 0.19 mata kepada 183.49.Indeks Perladangan menokok 16.05 mata kepada 6,950.73 dan Indeks Tenaga memperoleh 5.86 mata kepada 819.76. -BERNAMA


Prospek Perbankan Asia Pasifik stabil disokong keadaan ekonomi yang kukuh

KUALA LUMPUR,11 Januari-Prospek sektor perbankan Asia Pasifik kini dilihat lebih stabil.Ini disokong keadaan ekonomi yang secara relatifnya kukuh, penampan kerugian lebih tinggi dan peningkatan keuntungan.Firma penyelidikan, Moody's Investors Service memaklumkan, prospek ekonomi kekal menyokong pertumbuhan dan kelayakan kredit bank-bank terlibat meski dalam persekitaran menyederhana.Pertumbuhan Keluaran Dalam Negara Kasar (KDNK) bagi kebanyakan pasaran Asia Pasifik pula sederhana namun kekal sihat.Peningkatan risiko aset dijangka berlaku namun kenaikan kos kredit lebih sederhana berikutan langkah bank mengekalkan penampan untuk menyerap kerugian yang tinggi.


Ringgit ditutup tinggi berbanding dolar AS untuk tiga hari berturut-turut

KUALA LUMPUR, 11 Januari- Ringgit ditutup tinggi selama tiga hari berturut-turut menjelang pengumuman data Indeks Harga Pengguna (IHP) Amerika Syarikat (AS) yang dinanti-nantikan.Data IHP boleh menentukan langkah Rizab Persekutuan yang seterusnya sama ada menaikkan kadar sebanyak 25 mata asas atau 50 mata asas pada mesyuarat Jawatankuasa Pasaran Terbuka Persekutuan (FOMC) yang akan datang, dijadualkan dari 31 Januari hingga 1 Februari.Pada 6 petang, unit tempatan meningkat kepada 4.3700/3725 berbanding dolar AS daripada 4.3715/3755 pada Selasa.Rakan Pengurusan SPI Asset Management Stephen Innes berkata ringgit diniagakan kukuh tetapi berada di luar paras terbaik hari ini berikutan peniaga menjual pegangan menjelang pengumuman angka penting esok.Ringgit mencecah paras 4.36 sebelum itu tetapi merosot kemudiannya.“Pasaran cenderung kepada data IHP yang rendah. Oleh itu, pengurangan 25 mata asas (mungkin) tetapi pasaran akan memerlukan pengesahan sebelum menjual lebih banyak dolar AS.“Minat untuk mengambil risiko di Asia pada amnya terus disokong, iaitu baik untuk pasaran mata wang tempatan,” katanya kepada Bernama.Innes berkata peserta pasaran daripada kaji selidik oleh penyedia data pasaran kewangan dan infrastruktur global, Refinitiv, menjangka harga akan meningkat sebanyak 6.5 peratus tahun ke tahun pada bulan terakhir 2022, turun daripada 7.1 peratus pada November.Sementara itu, ringgit turut diniagakan tinggi berbanding sekumpulan mata wang utama.

Ia meningkat berbanding dolar Singapura kepada 3.2820/2841 daripada 3.2856/2891 pada Selasa dan mengukuh berbanding yen Jepun kepada 3.2984/3007 daripada 3.3160/3196 sebelum ini.Mata wang tempatan naik berbanding pound kepada 5.3017/3047 daripada 5.3258/3307 dan meningkat berbanding euro kepada 4.6938/6965 daripada 4.6972/7015. - BERNAMA


Niaga hadapan KLIBOR dibuka tanpa diniagakan pagi ini

KUALA LUMPUR, 11 Januari - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives kebanyakannya tinggi dalam dagangan awal hari ini.Pada 9.28 pagi, kontrak Januari 2023 meningkat 5.0 mata kepada 1,490.0, Februari 2023 menokok 2.5 mata kepada 1,489.5, Mac 2023 menambah 3.5 mata kepada 1,480.0 manakala Jun 2023 kekal tidak berubah pada 1,474.5.Jumlah dagangan sebanyak 1,211 lot manakala kepentingan terbuka berjumlah 27,340 kontrak.

Petunjuk pasaran FBM KLCI naik 1.07 mata kepada 1,486.20 selepas 51 minit dagangan daripada 1,485.13 sewaktu ditutup semalam. - BERNAMA


Kempen pemilikan rumah bantu tingkat sasaran jualan hartanah

DENGKIL, 11 Januari- Syarikat pemaju hartanah, LBS Bina Berhad menyasarkan nilai jualan melebihi RM2 bilion bagi tahun 2023.Sasaran tersebut mengambil kira prestasi jualan RM2 bilion dicatatkan pada 2022, lebih 25 peratus berbanding sasaran awal berjumlah RM1.6 bilion.Pengerusi Eksekutifnya, Tan Sri Lim Hock San optimis sasaran itu mampu dicapai disokong kempen pemasaran selain inisiatif kerajaan termasuk kempen pemilikan rumah dan isu tenaga buruh. "Kami harap kempen pemilikan rumah diteruskan dengan pengecualian duti setem. Selain pulangan kepada pemaju, pembeli juga dapat berjimat."Kerajaan juga diharap dapat menyelesaikan permasalahan berkaitan tenaga buruh," katanya.

Beliau ditemui pada sidang media, di sini pada Selasa.90 peratus daripada keuntungan pada 2022 melibatkan produk hartanah di Lembah Klang, manakala selebihnya disumbang jualan projek di Pahang, Johor dan Perak. Tahun ini, 12 projek baharu bakal dilancarkan pada dengan Nilai Pembangunan Kasar, GDV sebanyak RM2.09 bilion.


Pasaran getah terus meningkat susulan data ekonomi positif

KUALA LUMPUR, 10 Januari- Pasaran getah terus meningkat untuk ditutup tinggi hari ini didorong oleh sentimen pasaran lebih baik disokong data ekonomi positif, kata seorang peniaga.

Bagaimanapun, beliau berkata kenaikan seterusnya dihadkan oleh petunjuk lebih lemah daripada pasaran hadapan getah serantau, ditambah pula dengan kerugian dalam harga minyak mentah dan data jualan kereta 2022 yang kurang memberangsangkan di Amerika Syarikat (AS)."Niaga hadapan getah Jepun ditutup rendah pada Selasa, terjejas oleh yen yang lebih kukuh dan kerugian kecil dalam pasaran Shanghai walaupun kerugian dihadkan oleh ekuiti domestik yang lebih kukuh," katanya.Sementara itu, peniaga itu berkata penggiat pasaran juga akan menumpukan perhatian terhadap ucapan Pengerusi Rizab Persekutuan AS Jerome Powell lewat hari ini untuk mendapatkan petunjuk mengenai dasar monetari dan pertumbuhan ekonomi terkini.Harga Lembaga Getah Malaysia (LGM) untuk Getah Mutu Malaysia 20 (SMR 20) naik 3.5 sen kepada 583 sen sekilogram dan lateks pukal naik 1.5 sen kepada 473 sen sekilogram.Pada 5.00 petang, harga penutup LGM untuk SMR 20 berada pada 580.5 sen sekilogram, manakala lateks pukal pada 473 sen sekilogram.- BERNAMA


Ringgit melantun semula untuk ditutup tinggi berbanding Dolar AS

KUALA LUMPUR, 9 Januari- Ringgit melantun semula untuk ditutup tinggi hari ini berbanding dolar AS susulan keyakinan terhadap pembukaan semula sempadan China, kata seorang peniaga. Pada 6 petang, unit tempatan meningkat kepada 4.3720/3765 berbanding dolar AS daripada paras penutup 4.4005/4070 pada Jumaat minggu lepas.Rakan Pengurusan SPI Asset Management Stephen Innes berkata pusingan-u dalam dasar COVID-19 China penting kepada pertumbuhan ekonomi yang membawa kepada pengukuhan mata wang Asia. "Dengan penarikan semula sekatan sempadan antara China, Hong Kong, Macau, dan pembukaan semula perjalanan antarabangsa, bukan hanya pengembara sahaja yang meraikannya tetapi juga pasaran pertukaran asing Asia. “Kedua-dua mata wang Malaysia dan juga negara jiran Thailand, destinasi utama pelancong China diniagakan tinggi hari ini susulan pembukaan semula sempadan China," katanya kepada Bernama.

Sementara itu, Ahli Ekonomi Bank Islam Malaysia Bhd Firdaos Rosli berkata unit tempatan mendapat manfaat daripada indeks dolar yang rendah, yang susut ke paras 103 pada Jumaat, meskipun bayangan positif kenaikan dasar daripada minit mesyuarat Jawatankuasa Pasaran Terbuka Persekutuan (FOMC). Beliau berkata data pasaran pekerjaan Amerika Syarikat (AS) yang positif juga membayangkan bahawa usaha Rizab Persekutuan AS (Fed) untuk menurunkan inflasi masih belum berjaya, walaupun inflasi negara itu telah menyederhana sejak pertengahan 2022.Ditambah dengan prospek ekonomi jangka terdekat yang positif dan pertumbuhan gaji AS yang perlahan, Firdaos percaya sentimen tersebut dijangka melimpah ke Malaysia yang seterusnya merangsang minat terhadap mata wang tempatan.Pasaran akan memantau pengumuman angka inflasi AS yang dijadual diumumkan pada Khamis ini, katanya."Kami menjangka ia (inflasi) menyederhana di tengah-tengah penurunan harga minyak pada Disember yang akan mengurangkan kebimbangan terhadap laluan dasar monetari Fed. "Bagi minggu ini kami mengunjurkan ringgit diniagakan antara paras RM4.37 hingga RM4.39," katanya. Bagaimanapun, ringgit diniagakan rendah berbanding kumpulan mata wang utama lain. Unit tempatan turun berbanding pound Britain kepada 5.3124/3179 daripada paras penutup 5.2159/2336 pada Jumaat dan susut berbanding euro kepada 4.6636/6684 daripada 4.6254/6322.Ringgit juga lemah berbanding dolar Singapura kepada 3.2793/2832 daripada 3.2664/2717 dan jatuh berbanding yen Jepun kepada 3.3009/3045 daripada 3.2739/2793 sebelumnya.- BERNAMA


Industri TIV sektor automotif dijangka cecah 700,000 unit tahun ini

KUALA LUMPUR, 10 Januari - Jumlah Keseluruhan Industri (TIV) sektor automotif dijangka mencecah 700,000 unit tahun ini, sekiranya momentum jualan kenderaan tahun lalu dapat diteruskan.Pemangku Presiden Persatuan Pengimport dan Peniaga Kenderaan Melayu Malaysia, Datuk Mohamed Nazari Noordin yakin jualan diunjur kekal kukuh meskipun berdepan cabaran ekonomi global.Katanya, daripada aspek pengeluaran, kekurangan komponen kenderaan dijangka masih berlaku kerana gangguan rantaian bekalan global hingga mempengaruhi harga kenderaan.Bagaimanapun, ia tidak akan memberi impak ketara kepada industri.

"Kita hendak tengok juga berapa peratus kenaikan harga kereta itu, adakah ianya akan memberi impak yang besar kepada jualan ataupun tidak. Kalau kita tengok permintaan untuk kenderaan di Malaysia ini, dia lebih kepada disebabkan kereta dan motosikal ini memang sudah jadi barang keperluan oleh rakyat Malaysia."Disebabkan peratus kenaikan harga itu adalah kecil, ianya tidak memberi impak yang besarlah kepada permintaan atau kejatuhan kepada permintaan kenderaan baru disebabkan ianya adalah barang keperluan untuk industri pengangkutan," katanya.Tambah Mohamed, faktor kenaikan Kadar Dasar Semalaman (OPR) tidak akan menjejaskan industri automotif sekiranya tidak melibatkan kadar kenaikan ketara.


KUALA LUMPUR, 9 Januari- Bursa Malaysia ditutup pada paras tertinggi harian pada 1,493.42 berikutan pembukaan semula sempadan China yang telah meningkatkan prospek ekonomi global, dengan minat belian berterusan dilihat di kaunter wajaran tinggi terpilih diterajui oleh saham pengangkutan dan logistik, kata peniaga.Pada 5.00 petang, petunjuk pasaran FTSE Bursa Malaysia KLCI (FBM KLCI) naik 12.87 mata atau 0.86 peratus daripada 1,480.55 pada Jumaat lepas. Saham pandu pasaran dibuka tinggi 4.01 mata kepada 1,484.56, mencecah paras terendah harian pada 1,483.93 dalam dagangan awal.Suasana pasaran turut kekal positif dengan kaunter untung mengatasi kaunter rugi sebanyak 589 berbanding 377 manakala 358 kaunter tidak berubah, 886 tidak diniagakan dan 19 yang lain digantung.

Jumlah dagangan meningkat kepada 3.18 bilion unit bernilai RM1.92 bilion daripada 3.16 bilion unit bernilai RM1.62 bilion pada Jumaat lepas.Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks serantau utama turut ditutup kebanyakannya tinggi berikutan petunjuk positif daripada Wall Street pada Jumaat lepas.“Pelabur menjangka kenaikan kadar Amerika Syarikat yang kurang agresif,” katanya kepada Bernama. Beliau juga percaya pembukaan semula China akan memberi manfaat kepada negara-negara di rantau ini berikutan ia akan memacu pelancongan dan penggunaan serta pada masa yang sama mengurangkan masalah rantaian bekalan serantau.Oleh itu, beliau menjangka Malaysia akan mendapat manfaat daripada kesan limpahan ke atas ekuiti tempatan dan menjangka FBM KLCI akan menguji paras halangan 1,500 pada minggu ini.“Paras halangan akan datang akan dapat dilihat pada 1,530, dengan paras sokongan pada 1,460,” katanya.Dalam kalangan saham wajaran tinggi, MISC naik 28 sen kepada RM7.49, Dialog Group menambah 16 sen kepada RM2.58, Inari Amertron meningkat tujuh sen kepada RM2.80, IOI Corp naik 10 sen kepada RM4.01 dan Petronas Dagangan menambah 40 sen kepada RM22.70.Bagi saham aktif, Citaglobal merosot setengah sen kepada 34 sen manakala CSH Alliance menambah 1.5 sen kepada enam sen, L&P Global naik enam sen kepada 57 sen, Cypark meningkat setengah sen kepada 65.5 sen dan Nylex (M) menambah empat sen kepada 41.5 sen. Di papan indeks, Indeks FBM Emas naik 103.93 mata kepada 10,736.27, Indeks FBMT 100 menambah 100.64 mata kepada 10,443.06 dan Indeks FBM Emas Shariah meningkat 125.81 mata kepada 10,961.68.Indeks FBM 70 naik 173.46 mata kepada 13,208.17 dan Indeks FBM ACE menambah 60.27 mata kepada 5,438.17. Mengikut sektor, Indeks Pengangkutan dan Logistik naik 32.30 mata kepada 954.47 dan Indeks Teknologi meningkat 1.50 mata kepada 64.67.Indeks Perkhidmatan Kewangan naik 106.98 mata kepada 16,522.46, Indeks Perladangan meningkat 77.97 mata kepada 6,968.14, Indeks Produk Perindustrian dan Perkhidmatan menambah 0.84 mata kepada 182.51 dan Indeks Tenaga menokok 17.94 mata kepada 795.53. Jumlah dagangan Pasaran Utama tidak berubah pada 2.09 bilion saham bernilai RM1.54 bilion berbanding 2.09 bilion saham bernilai RM1.19 bilion pada Jumaat lepas.Jumlah dagangan waran meningkat kepada 315.55 juta unit bernilai RM79.81 juta daripada 279.76 juta unit bernilai RM61.91 juta sebelum ini. Jumlah dagangan Pasaran ACE merosot kepada 761.99 juta saham bernilai RM289.73 juta daripada 797.13 juta saham bernilai RM363.43 juta pada Jumaat lepas. Kaunter barangan pengguna dan perkhidmatan menyumbang 315.21 juta saham diniagakan di Pasaran Utama, produk perindustrian dan perkhidmatan (929.17 juta); pembinaan (50.53 juta); teknologi (261.06 juta); SPAC (sifar), perkhidmatan kewangan (56.00 juta); hartanah (106.07 juta); perladangan (24.37 juta); REIT (10.61 juta), dana tertutup (400); tenaga (156.11 juta); penjagaan kesihatan (82.42 juta); telekomunikasi dan media (27.70 juta); pengangkutan dan logistik (53.05 juta) dan utiliti (23.98 juta).- BERNAMA


Pelaksanaan pelarasan OPR pastikan kestabilan harga dan pertumbuhan ekonomi yang baik - Pakar

Nilai, 9 Januari- Pelaksanaan pelarasan Kadar Dasar Semalaman (OPR) yang dilaksanakan Bank Negara Malaysia (BNM) untuk memastikan kestabilan harga serta pertumbuhan ekonomi yang baik dalam jangka masa panjang.  Pensyarah Fakulti Ekonomi dan Mualamat Universiti Sains Islam Malaysia (USIM), Profesor Dr Nuradli Ridzwan Shah Mohd Dali berkata, kenaikan OPR oleh BNM adalah untuk memperlahankan aktiviti ekonomi agar tidak berlaku kenaikan kadar inflasi.  Langkah tersebut juga merupakan faktor kadar inflasi di negara ini lebih rendah berbanding negara lain. "Tindakan BNM meningkatkan OPR penting untuk membendung inflasi supaya kenaikan harga tidak menjejaskan rakyat," katanya kepada pemberita di USIM, di sini.

Terdahulu, BNM dijangka menaikkan OPR dua kali sehingga mencapai kadar 3.25 peratus tahun ini.


KUALA LUMPUR, 9 Januari- Bursa Malaysia mengakhiri sesi dagangan pagi dengan prestasi tinggi pada Isnin, mengambil petunjuk dari pasaran saham global dan sentimen positif yang dicetuskan oleh pembukaan semula sempadan China, kata peniaga.Peningkatan dalam saham pengangkutan dan logistik serta teknologi terus menyokong FTSE Bursa Malaysia KLCI (FBM KLCI) apabila menyumbang 5.02 mata.Semasa rehat tengah hari, indeks penanda aras itu meningkat 7.20 mata kepada 1,487.75 daripada 1,480.55 ketika ditutup pada Jumaat minggu lepas.Indeks utama itu dibuka 4.01 mata lebih kukuh kepada 1,484.56 sebelum bergerak di antara 1,483.93 dengan 1,489.59 sepanjang sesi pagi.Lingkungan pasaran adalah positif dengan kaunter untung mengatasi kaunter rugi sebanyak 490 berbanding 332, manakala 358 kaunter tidak berubah, 1,030 kaunter tidak diniagakan dan 19 yang lain digantung.Jumlah dagangan sebanyak 1.74 bilion unit bernilai RM876.22 juta.Menurut Malacca Securities Sdn Bhd susulan pembukaan semula sempadan China yang menjadi tumpuan, pelabur mungkin memberi fokus kepada sektor berkaitan pelancongan dan masa lapang serta sektor pengguna dengan aktiviti penggunaan yang lebih tinggi susulan ketibaan semula pelancong.“Sektor teknologi mungkin menjejaki lonjakan ketara di Nasdaq,” katanya dalam nota penyelidikan pada Isnin.Firma pembrokeran itu menjelaskan lonjakan di Wall Street pada Jumaat, ditambah dengan pembukaan semula sempadan China, boleh mencetuskan kenaikan kukuh yang berterusan dalam pasaran serantau serta bursa tempatan.

(Bursa Malaysia tinggi semasa akhiri sesi dagangan pagi)

“Kami yakin pasaran cenderung lebih positif terhadap tekanan inflasi memandangkan pembayaran gaji Disember 2022 Amerika Syarikat adalah lebih tinggi berbanding jangkaan, namun kelembapan pertumbuhan gaji boleh menunjukkan bahawa perjuangan Rizab Persekutuan AS terhadap inflasi mungkin memberi kesan,” jelasnya.Dalam kalangan saham wajaran tinggi Bursa, MISC Bhd naik 10 sen kepada RM7.31; Inari Amertron menambah lima sen kepada RM2.78; Dialog Group menokok 11 sen kepada RM2.53, IOI Corporation meningkat tujuh sen kepada RM3.98 dan Hong Leong Bank melonjak 18 sen kepada RM20.62Bagi saham aktif, CSH Alliance naik satu sen kepada 5.5 sen, Cypark Resources menambah tiga sen kepada 68 sen, Nylex (M) Bhd meningkat 5.5 sen kepada 43 sen, Citaglobal menokok dua sen kepada 36.5 sen dan L&P Global meningkat tiga sen kepada 54 sen.Di papan indeks, Indeks FBM Emas meningkat 63.33 mata kepada 10,695.66; Indeks FBMT 100 menokok 60.90 mata kepada 10,403.32; Indeks FBM Emas Syariah menambah 73.99 mata kepada 10,909.86; Indeks FBM 70 melonjak 122.60 mata kepada 13,157.31 dan Indeks FBM ACE naik 41.65 mata kepada 5,419.55.Mengikut sektor, Indeks Pengangkutan dan Logistik meningkat 27.90 mata kepada 950.07 dan Indeks Teknologi naik 1.26 mata kepada 64.43.Indeks Perkhidmatan Kewangan meningkat 72.33 mata kepada 16,487.81; Indeks Perladangan menambah 55.05 mata kepada 6,945.22; Indeks Produk dan Perkhidmatan Perindustrian naik 0.33 mata kepada 182.00 serta Indeks Tenaga meningkat 9.70 mata kepada 787.29. -BERNAMA


KUALA LUMPUR, 9 Januari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniaga lebih tinggi dalam sesi dagangan awal pagi ini.Pada 9.19 pagi, Januari 2023 meningkat 8.5 mata menjadi 1,489.5, Februari 2023 menambah 7.5 mata kepada 1,490.0, Mac 2023 mengembang 9.0 mata kepada 1,481.0 dan Jun 2023 lebih tinggi 11.0 mata untuk mencatatkan paras 1,479.0.Kedua-dua jumlah dagangan dan kepentingan terbuka, masing-masing sebanyak 919 lot dan 25,616 kontrak.Sementara itu, penanda aras FBM KLCI menokok 8.59 mata kepada 1,489.14 selepas 41 minit dagangan, berbanding penutup Jumaat pada 1,480.55. -BERNAMA

(Niaga hadapan FBM KLCI dibuka tinggi pada sesi awal dagangan)


KUALA LUMPUR, 9 Januari- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal tidak diniagakan pada tengah hari ini.Pada rehat tengah hari, kontrak bulan semerta Januari 2023, Februari 2023, Mac 2023 dan Jun 2023 masing-masing pada 97.23.Jumlah dagangan dan kepentingan terbuka, masing-masing kekal sifar.Di pasaran tunai, kadar asas KLIBOR tiga bulan berada pada 3.69% pada penetapan 11.00 pagi. -BERNAMA

(Niaga hadapan KLIBOR tidak diniagakan pada tengah hari)


KUALA LUMPUR, 9 Januari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives mengakhiri sesi dagangan pagi dengan prestasi tinggi, sejajar dengan pasaran tunai.Pada tengah hari, kontrak Januari 2023 meningkat 12.5 mata kepada 1,493.5; Februari 2023 menambah 11.5 mata kepada 1,494.0; Mac 2023 menokok 13.0 mata kepada 1,485.0 serta Jun 2023 melonjak 14.0 mata kepada 1,482.0.Jumlah dagangan sebanyak 3,555 lot manakala kepentingan terbuka pada 27,386 kontrak.Pada rehat tengah hari, FTSE Bursa Malaysia KLCI (FBM KLCI) yang menjadi penanda aras pasaran meningkat 7.20 mata kepada 1,487.75 daripada 1,480.55 ketika ditutup pada Jumaat minggu lepas. -BERNAMA

(Kontrak niaga hadapan FBM KLCI kekal tinggi pada tengah hari)


Malaysia teroka peluang perniagaan ekonomi di Nusantara

JAKARTA, 8 Januari- Malaysia meneroka peluang perniagaan ekonomi pembangunan Nusantara, ibu kota baharu Indonesia dalam pelbagai sektor, kata Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz. Beliau yang menyertai delegasi lawatan rasmi Perdana Menteri, Datuk Seri Anwar Ibrahim ke Indonesia berkata sebanyak 11 syarikat dari Malaysia telah menyerahkan surat niat (LOI) berkaitan, hari ini. "Antara syarikat terlibat ialah Boustead Properties Berhad, Berjaya Corporation Berhad dan Pharmaniaga Berhad."Tenaga Nasional Berhad turut menyerahkan Surat Niat kepada Perusahaan Listrik Negara untuk meneroka pembangunan infrastruktur di antara Sumatera, Indonesia dengan Semenanjung Malaysia ke arah merealisasikan Grid Kuasa ASEAN," katanya kepada pemberita selepas menyaksikan memorandum persefahaman (MoU) syarikat Malaysia-Indonesia di sini.

(Tengku Datuk Seri Zafrul Tengku Abdul Aziz)

Terdahulu, sebanyak sembilan MoU ditandatangani oleh syarikat-syarikat Malaysia dan Indonesia yang disaksikan oleh Perdana Menteri. Potensi nilai kesemua MoU yang dimeterai dianggarkan mencecah RM1.66 bilion.Zafrul berkata jumlah nilai perdagangan antara Malaysia dengan Indonesia meningkat 43.5% kepada RM95.1 bilion pada 2021 berbanding 2020.Beliau yakin lawatan kerja kali ini akan terus mengukuhkan hubungan dua negara serumpun ini.


Perkasa keselamatan kesihatan di lapangan terbang - MAHB

KUALA LUMPUR, 8 Januari- Langkah keselamatan kesihatan di lapangan terbang telah dilaksanakan sejak pandemik dan akan terus dipergiat.Menurut Malaysia Airports Holdings Bhd (MAHB), langkah tersebut sejajar peningkatan ketara pergerakan trafik antarabangsa.MAHB dalam kenyataan menjelaskan, akan terus bekerjasama rapat dengan Kementerian Kesihatan dan agensi berkaitan.Ia bagi memastikan keselamatan kesihatan semua penumpang di rangkaian lapangan terbangnya terpelihara.

(MAHB turut menyediakan meja bantuan diuruskan kakitangan yang fasih berbahasa Mandarin di kedua-dua terminal di KLIA)

MAHB juga telah meningkatkan persediaan menyambut ketibaan lebih ramai penumpang, terutamanya daripada segi kemudahan dan penambahbaikan perkhidmatan.Ini termasuk menyediakan 16 bas ulang-alik yang beroperasi 24 jam seminggu bagi melancarkan pergerakan penumpang di antara bangunan satelit dengan bangunan terminal utama selain menjadi alternatif kepada perkhidmatan Aerotrain.MAHB turut menyediakan meja bantuan diuruskan kakitangan yang fasih berbahasa Mandarin di kedua-dua terminal di KLIA.


Bersedia hadapi kenaikan OPR seterusnya

KUALA NERUS, 8 Januari- Rakyat perlu lebih bersedia menghadapi kenaikan kadar faedah bank atau kadar dasar semalaman (OPR) yang dijangka meningkat lagi tahun ini.  Secara tidak langsung memberi impak perubahan kepada kuasa beli isi rumah. Situasi itu memberi gambaran kepada rakyat tentang tuntutan supaya berhemat dalam pengurusan kewangan. Pensyarah Kanan Fakulti Perniagaan, Ekonomi dan Pembangunan Sosial Universiti Malaysia Terengganu (UMT), Roshaiza Taha berkata ini termasuk mengkaji setiap pembiayaan baharu yang ditawarkan dan mengawal perbelanjaan harian.  Keadaan ekonomi yang dijangka semakin mencabar tahun ini juga menuntut masyarakat supaya mengutamakan pembelian barangan yang perlu.  "Cuma kita kena mengkaji sebab BNM dia tetapkan kadar asas tetapi setiap bank ada tambahan sedikit jadi kita sebagai pengguna kalau hendak membuat pinjaman baharu kita kena membuat tinjauan untuk melihat mana yang manfaat kepada kita," kata Roshaiza kepada media di sini.  Kenaikan OPR memberi kesan terhadap pembiayaan dengan kadar faedah apungan seperti pinjaman perumahan dan pinjaman peribadi tanpa mengira institusi perbankan konvensional mahupun Islamik.  Paling terkesan ialah golongan M40 dan T20 yang kebanyakannya ditawarkan pembiayaan kadar faedah apungan berbanding golongan B40 yang kebanyakannya ditawarkan kadar faedah tetap.  "Setiap pinjaman RM250,000 kita katakan apabila berlaku kenaikan OPR sebanyak 2.5 mata asas seperti yang kita alami baru-baru ini kita akan mengalami peningkatan kepada ansuran bulanan RM50 sebulan bersamaan RM600 setahun.  Sementara itu, orang ramai mengakui kenaikan OPR pada pinjaman bank sedia ada nyata menyempitkan perbelanjaan bulanan mereka.  "Akan memberi kesan kepada beban bulanan rakyat kemudian ada kemungkinan akan beri kesan kepada harga barang," kata seorang kakitangan awam, Ahmad Firdhauz Zainol Abidin.  "Sebagai rakyat biasa kita hendak buat pinjaman baharu kerana mungkin ia juga akan sedikit memberi beban kepad kita selaku peminjam," kata seorang lagi kakitangan awam, Amirul Salam Hassan.

(Roshaiza berkata rakyat perlu bersedia hadapi kenaikan OPR seterusnya)


Kenaikan OPR bagi menjamin kestabilan ekonomi negara

(Profesor Madya Dr Aimi Zulhazmi Abdul Rashid/UniKL)

KUALA LUMPUR, 7 Januari- Kadar Dasar Semalaman (OPR) yang dijangka dinaikkan sehingga 3.25 peratus bagi menjamin kestabilan ekonomi negara.Penganalisis Ekonomi UniKL Business School, Profesor Madya Dr Aimi Zulhazmi Abdul Rashid berkata kenaikan itu untuk menarik pelabur luar negara dalam pasaran kewangan."Sekiranya OPR tidak dinaikkan apa yang dikhuatiri ialah pelabur-pelabur terutamanya pelabur luar negara yang menyertai pasaran 'money market' akan keluar daripada negara kita."Kerana margin keuntungan mereka berkurangan dan pulangan yang lebih lumayan di luar negara terutamanya di Amerika Syarikat," katanya.Beiau menyatakan demikian kepada RTM.Bank Negara Malaysia dijangka menaikkan OPR dua kali lagi sehingga mencapai kadar 3.25 peratus semula tahun ini.

(OPR yang dijangka dinaikkan sehingga 3.25 peratus bagi menjamin kestabilan ekonomi negara)


Sektor pembuatan kukuh jana perkembangan eksport lebih baik

KUALA LUMPUR, 7 Januari - Malaysia memerlukan sektor pembuatan yang kukuh bagi membolehkan sektor eksport berkembang dengan lebih baik.Timbalan Menteri Perdagangan Antarabangsa dan Industri, Liew Chin Tong berkata, ke arah tersebut, sektor pembuatan memerlukan kepelbagaian dalam produk bagi menghasilkan barisan produk berkualiti dan menguasai lebih banyak pasaran."Seperti yang ditunjukkan, produk hiliran daripada hasil pertanian dan perladangan, ini sangat penting apabila kita boleh reka jenama tempatan, hasilkan produk sendiri di sini bagi pasaran global," kata beliau kepada media selepas Forum Prospek Perniagaan Cityplus, di sini hari ini.

(Timbalan Menteri Perdagangan Antarabangsa dan Industri, Liew Chin Tong ditemu bual mediaselepas Forum Prospek Perniagaan Cityplus di Kuala Lumpur)

Menurut beliau, pihak Kementerian Perdagangan Antarabangsa dan Industri (MITI) giat membantu perusahaan kecil dan sederhana (SME) dari segi pertumbuhan, teknologi, kualiti tenaga kerja dan kemahiran bagi meningkatkan kebolehpasaran produk.Hasil sektor pembuatan yang baik boleh diperkenalkan kepada syarikat dalam perjanjian perdagangan sedia ada, seterusnya dapat memperluaskan lagi industri perdagangan negara.


KUALA LUMPUR, 7 Januari- Pasaran getah Malaysia diunjur dalam jajaran kecil dengan kecenderungan untuk diniagakan lebih tinggi pada minggu depan.Bekas Presiden Persatuan Pengeluar Sarung Tangan Getah Malaysia (MARGMA) Denis Low menjangkakan satu lagi minggu dagangan yang tidak memberangsangkan bagi pasaran getah disebabkan ketidaktentuan global yang berlarutan.“Aktiviti pembelian dan penambahan stok akan berlaku sekali-sekala berdasarkan penggunaan semasa membabitkan perniagaan yang masih beroperasi.“Ini akan membantu menstabilkan harga dan menyebabkannya terus kukuh,” katanya kepada Bernama.Low berkata lonjakan kes COVID-19 di China telah menjejaskan aktiviti perniagaan dan pembuatan di negara itu di samping memanjangkan pemulihan ekonomi dan memberi kesan kepada penggunaan getah di China.“Ketidaktentuan terhadap situasi semasa ini mengakibatkan kemerosotan dalam penggunaan getah. Oleh itu, tanpa pemulihan berskala penuh dari semua negara di dunia, ini menjadikan proses yang panjang bagi sebarang kemampanan ekonomi,” katanya.Seorang lagi peniaga berkata harga tersebut akan terus menjejaki prestasi pasaran niaga hadapan getah serantau, pengukuhan ringgit berbanding dolar Amerika Syarikat (AS) dan harga minyak mentah penanda aras di tengah-tengah peningkatan sikap optimis terhadap pembukaan semula ekonomi China serta potensi kenaikan kadar faedah AS yang perlahan.“Bagaimanapun, pengendali pasaran akan terus memantau lonjakan kes COVID-19 di China dan isyarat seterusnya bagi dasar monetari AS dalam keadaan konflik Rusia-Ukraine yang berlanjutan,” katanya.

(Pasaran getah dijangka diniagakan dalam jajaran kecil, cenderung meningkat minggu depan)

Bagi minggu yang baru berakhir, pasaran getah Kuala Lumpur diniagakan kebanyakannya tinggi pada minggu ini berikutan sentimen yang dirangsang optimisme yang semakin meningkat untuk rangsangan ekonomi berikutan pembukaan semula sempadan China pada minggu ini.Sentimen berkenaan turut disokong oleh potensi kenaikan kadar faedah AS yang lebih kecil dan jangkaan data pekerjaan AS yang optimis.Bagaimanapun, kenaikan selanjutnya dihadkan oleh kebimbangan terhadap kemelesetan dan lonjakan kes COVID-19 di China, di samping aktiviti kilang yang merosot di China dan AS.Sementara itu, harga minyak lebih baik pada Jumaat selepas data inventori AS dan pembukaan semula sempadan China-Hong Kong menandakan trend yang positif terhadap permintaan.Setakat ini, harga minyak mentah Brent meningkat 0.71% kepada US$79.25 setong.Pada asas mingguan, harga fizikal rujukan Lembaga Getah Malaysia (LGM) untuk SMR 20 naik 11.5 sen kepada 574.5 sen sekilogram daripada 563.0 sen sekilogram pada Jumaat lepas manakala susu getah pukal kekal pada 471.0 sekilogram.Pada 5.00 petang, harga penutup LGM bagi SMR 20 berada pada 577.5 sen sekilogram manakala susu getah pukal pada 470.5 sen sekilogram. -BERNAMA